Siekiant užtikrinti ir nuolat gerinti paslaugų prieinamumą ir kokybę, atsižvelgiant į mokslo, technologijų pažangą, sukurti priemones, užtikrinančias įstatymu pavestos funkcijos – tvirtinti mokamas medicinines paslaugas ir jų kainas – įgyvendinimą: a) laiku atliekamą mokamų medicininių paslaugų sąrašų atnaujinimą; b) paslaugų teikimo pagal mokamus medicininių paslaugų sąrašus kontrolę.

Lietuvos Respublikos sveikatos apsaugos ministerija

Įgyvendinant Sveikatos sistemos įstatymo 11 str. 2 d. 2 p. nuostatą, patikslinti mokamų asmens sveikatos priežiūros paslaugų (patvirtintų sveikatos apsaugos ministro 1999-07-30 įsakymu Nr. 357 „Dėl Mokamų asmens sveikatos priežiūros paslaugų sąrašo, kainų nustatymo ir jų indeksavimo tvarkos bei šių paslaugų teikimo ir apmokėjimo tvarkos“ ir 1996-03-26 įsakymu Nr. 178 „Dėl Asmens sveikatos priežiūros paslaugų, teikiamų asmens sveikatos priežiūros įstaigose, kainyno Nr. 11-96-2 patvirtinimo“) sąrašai (sveikatos apsaugos ministro 2024-07-31 įsakymas Nr. V-781, 2024-08-22 įsakymas Nr. V-834).Nuo 2025-07-01 įsigalios Sveikatos sistemos įstatymo Nr. I-552 8, 11, 13 ir 76 straipsnių pakeitimo įstatymas (2024-06-25 Nr. XIV-2790) ir Sveikatos priežiūros įstaigų įstatymo Nr. I-1367 2, 3, 13, 15(2), 15(3), 46 ir 52 straipsnių pakeitimo įstatymas (2024-06-25 Nr. XIV-2791), kurių nuostatomis keičiamas mokamų asmens sveikatos priežiūros paslaugų reglamentavimas. Siekiant sudaryti galimybę greičiau reaguoti į šių paslaugų poreikį, atsisakyta sveikatos apsaugos ministro tvirtinamo mokamų asmens sveikatos priežiūros paslaugų sąrašo, kaip perteklinio (nes visos asmens sveikatos priežiūros paslaugos, neapmokamos Privalomojo sveikatos draudimo fondo lėšomis, yra mokamos). Teisės aktų pakeitimais sudarytos prielaidos leisti asmens sveikatos priežiūros įstaigoms (nurodytoms Sveikatos sistemos įstatymo 8 straipsnio 1 ir 2 d.) pačioms nustatyti šių paslaugų sąrašą ir kainas, kurios bus apskaičiuojamos taikant vienodus kainodaros principus pagal sveikatos apsaugos ministro patvirtintą kainų apskaičiavimo metodiką ir paslaugų teikimo tvarką, o nustatytų reikalavimų laikymosi priežiūrą vykdys atitinkamų įstaigų ir įmonių dalyvio teises bei pareigas įgyvendinantis subjektas. Kitų įmonių ir įstaigų teikiamų mokamų asmens sveikatos priežiūros paslaugų sąrašas ir kainos bus nustatomi šių įmonių ir įstaigų įstatuose nustatyta tvarka, o paslaugų teikimo ir nustatytų reikalavimų laikymosi priežiūros tvarką nustatys sveikatos apsaugos ministras. Dėl keičiamo mokamų asmens sveikatos priežiūros paslaugų reglamentavimo, 2023-12-31 (suėjus nustatytam terminui rekomendacijai įgyvendinti) pokytis pagal pasirinktus rodiklius „Gydymo įstaigų, kuriose nustatyti teisinio reglamentavimo nesilaikymo atvejai, dalis iš visų patikrintų“ (siektina reikšmė – 0 proc.) ir „Mokamų medicininių paslaugų sąrašų atnaujinimo / peržiūrėjimo periodiškumas“ (siektina reikšmė – atnaujinama du kartus per metus) nebuvo pasiektas. Siekiant įsitikinti, ar naujas reglamentavimas tinkamai atliepia pacientų interesus, Sveikatos apsaugos ministerija atliks 3 metų nustatyto galiojančio teisinio reguliavimo poveikio ex post vertinimą. Atsižvelgdami į tai, laikome, kad pokytis pasiektas iš dalies. Rekomendaciją laikome iš dalies įgyvendinta ir jos stebėseną baigiame, o pokyčių stebėsena bus tęsiama strateginio tyrimo metu analizuojant sveikatos apsaugos srities aplinką.


Siekiant atitikties teisės aktų reikalavimams ir aiškaus praktinio taikymo, papildyti vidaus teisės aktus ir darbo procedūras dėl suteiktų papildomų poilsio dienų apmokėjimo, išlaidų darbuotojų pajamų natūra planavimo ir apskaitos.

Viešieji finansai ir oficialioji statistika

Valstybinė ligonių kasa prie Sveikatos apsaugos ministerijos


Siekiant, kad pedagogų kvalifikacijos tobulinimas būtų įgyvendinamas kryptingai, finansavimą skirti pagal nustatytą pedagogų kvalifikacijos tobulinimo poreikį ir prioritetus.

Lietuvos Respublikos švietimo, mokslo ir sporto ministerija

Įgyvendinant XVIII-osios Vyriausybės programą, Švietimo, mokslo ir sporto ministerija numatė sudaryti (iki 2022 m. II ketv.) pedagogo motyvavimo ir paramos paketą, suteikiantį galimybę tobulinti kvalifikaciją. Patvirtinti reikiami teisės aktai:  Pedagoginių darbuotojų (išskyrus aukštųjų mokyklų darbuotojus) 2023–2025 metų prioritetinės kvalifikacijos tobulinimo sritys: https://e-seimas.lrs.lt/portal/legalAct/lt/TAD/7f71bc407b2511edbdcebd68a7a0df7e?positionInSearchResults=1&searchModelUUID=be8b255c-e73b-469a-b268-7da007579273; Reikalavimai pedagoginių darbuotojų (išskyrus aukštųjų mokyklų darbuotojus) kvalifikacijos tobulinimo programoms ir nacionalinėms  kvalifikacijos tobulinimo programoms ir nacionalinių kvalifikacijos tobulinimo programų vertinimo, akreditavimo ir registravimo tvarkos aprašas: https://e-seimas.lrs.lt/portal/legalAct/lt/TAD/f95b53508ba511edbdcebd68a7a0df7e?positionInSearchResults=0&searchModelUUID=be8b255c-e73b-469a-b268-7da007579273; Atnaujinti Valstybinių ir savivaldybių švietimo įstaigų pedagoginių darbuotojų (išskyrus aukštąsias mokyklas) kvalifikacijos tobulinimo nuostatai: https://e-seimas.lrs.lt/portal/legalAct/lt/TAD/TAIS.295263/asr?positionInSearchResults=0&searchModelUUID=be8b255c-e73b-469a-b268-7da007579273


Siekiant rezultatyviau organizuoti pedagogų kvalifikacijos tobulinimą numatyti, kad pedagogų kvalifikacijos tobulinimas būtų derinimas su visomis švietimo įstatyme numatytomis pagalbos mokytojui ir mokyklai priemonėmis (konsultuojant, atliekant mokyklos veiklos kokybės įsivertinimą ir išorinį vertinimą ir sudarant pedagogams sąlygas tobulinti kvalifikaciją).

Valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo nuostatuose (2019-11-25 patvirtinti nauja redakcija) įtvirtinamas kvalifikacijos tobulinimo poreikių planavimas visais lygmenimis (asmens, švietimo įstaigos, savivaldybės ir nacionaliniu) ir numatyta, kad pedagogų kvalifikacijos tobulinimas būtų derinamas su Švietimo įstatyme numatytomis pagalbos mokytojui ir mokyklai priemonėmis. Švietimo įstaiga analizuoja pedagoginių darbuotojų profesinių kompetencijų augimą ir jų poveikį mokinių pasiekimams ir pažangai remdamasi švietimo įstaigos veiklos įsivertinimo, išorinio vertinimo, pedagoginių darbuotojų profesinių kompetencijų įsivertinimo duomenimis ir kitais prieinamais duomenimis ir rekomendacijomis; atsižvelgdama į pedagoginių darbuotojų profesinių kompetencijų tobulinimo poreikius planuoja pedagoginių darbuotojų profesinį tobulėjimą. Savivaldybė ne rečiau nei kartą per metus analizuoja švietimo įstaigų veiklos rezultatus, remdamasi švietimo įstaigų ataskaitomis, vadovų veiklos ataskaitomis, išorės vertinimo rodikliais ir planuoja kvalifikacijos tobulinimą atsižvelgdama į nacionalinio lygmens kvalifikacijos tobulinimo prioritetus. Nustatydama šiuos prioritetus Švietimo, mokslo ir sporto ministerija be kita ko atsižvelgia ir į švietimo įstaigų išorinio vertinimo rezultatus.


Siekiant rezultatyviau organizuoti pedagogų kvalifikacijos tobulinimą numatyti kaip panaudoti nacionalinių bei tarptautinių mokinių pasiekimų tyrimų ir kitų galimų tyrimų rezultatus.

Nacionalinis egzaminų centras vykdo nacionalinius mokinių pasiekimų tyrimus, jų rezultatai naudojami reguliariai švietimo būklės stebėsenai ir tobulinimui. Ataskaitos paskelbtos internete ir yra prieinamos visuomenei. Kasmet rengiamos, skelbiamos ir pristatomos savivaldybių merams, savivaldybių administracijų švietimo padalinių vadovams ir socialiniams partneriams ataskaitos apie švietimo būklę šalyje (pvz.: „Lietuva. Švietimas šalyje ir regionuose. Mokinių pasiekimai (2016)", „Lietuva. Švietimas šalyje ir regionuose. Mokytojai (2017)“).Mokinių pasiekimų tyrimų ir kitų galimų tyrimų rezultatų panaudojimas pedagogų kvalifikacijos tobulinimui numatytas Valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo nuostatuose (2019-11-25 patvirtinta nauja redakcija). Remiantis nuostatais ministerija numato nacionalinio lygmens pedagoginių darbuotojų kvalifikacijos tobulinimo prioritetus, atsižvelgdama į tarptautinių tyrimų duomenis ir kitą objektyvią informaciją (2020 - 2022 m. prioritetai rengiami atsižvelgiant į OECD PISA ir OECD TALIS tyrimų duomenis). Savivaldybė analizuoja švietimo įstaigų veiklos rezultatus, remdamasi nacionalinių mokinių pasiekimų ir kitais rezultatais, planuoja kvalifikacijos tobulinimą bendradarbiaudama su kvalifikacijos tobulinimo programas rengiančiomis institucijomis (PRC) ir atsižvelgdama į kvalifikacijos tobulinimo prioritetus. Programas rengiančios ir įgyvendinančios institucijos kvalifikacijos tobulinimą vykdo atsižvelgdamos į prioritetus, švietimo tendencijas ir ugdymo mokslų tyrimus, aktualius pedagoginių darbuotojų tobulinimosi poreikius, kuriuos pedagogai turi įsivertinti remdamiesi mokinių pasiekimais ir pažanga.


Siekiant priimti įrodymais pagrįstus sprendimuspatvirtinti priemones, kurios padėtų šį poveikį įvertinti valstybės, savivaldybės ir mokyklos lygmenimis.

Valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo nuostatuose (2019-11-25 patvirtinti nauja redakcija) numatyta, kad švietimo įstaiga analizuoja pedagoginių darbuotojų profesinių kompetencijų augimą ir jų poveikį mokinių pasiekimams ir pažangai remdamasi švietimo įstaigos veiklos įsivertinimo, išorinio vertinimo, pedagoginių darbuotojų profesinių kompetencijų įsivertinimo duomenimis ir kitais prieinamais duomenimis ir rekomendacijomis.


Siekiant, kad pedagogų kvalifikacijos tobulinimo teisinis reglamentavimas atitiktų dabartinę realią situaciją, atnaujinti su pedagogų kvalifikacijos tobulinimo įgyvendinimu susijusius teisės aktus.

Siekiant, kad pedagogų kvalifikacijos tobulinimo teisinis reglamentavimas atitiktų realią situaciją atnaujinami ir keičiami su pedagogų kvalifikacijos tobulinimo įgyvendinimu susiję teisės aktai: 1. Patvirtinta Valstybinių ir savivaldybių mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos pagalbos mokiniui specialistų kvalifikacijos tobulinimo nuostatų nauja redakcija (2019-11-25 ministro įsakymu Nr. V-1367). 2. Patvirtintas Mokytojų, dirbančių pagal bendrojo ugdymo, profesinio mokymo ir neformaliojo švietimo programas (išskyrus ikimokyklinio ir priešmokyklinio ugdymo programas), veiklų, susijusių su profesiniu tobulėjimu, aprašas (2019-03-01 ministro įsakymu Nr. V-184). 3. 2019-05-28 ministro įsakymu Nr. 648 patvirtintas Institucijų, vykdančių mokytojų ir švietimo pagalbą teikiančių specialistų kvalifikacijos tobulinimą, veiklos vertinimo ir akreditacijos tvarkos aprašas (institucijų vertinimą ir akreditaciją pavesta organizuoti Nacionalinei švietimo agentūrai). 4. Mokyklų vadovų, jų pavaduotojų ugdymui, ugdymą organizuojančių skyrių vedėjų, mokytojų, pagalbos mokiniui specialistų kvalifikacijos tobulinimo programų akreditavimo tvarkos aprašas panaikintas kaip neaktualus (ministro 2019-03-12 įsakymu Nr. V-198). Programų akreditavimo funkcija perduota jas rengiantiems pedagogų rengimo centrams ir akredituotoms kvalifikacijos tobulinimo institucijoms. Nacionaliniu lygiu kvalifikacijos tobulinimo programų akreditavimo reikalavimai neparengti. Kadangi naujas Institucijų, vykdančių mokytojų ir švietimo pagalbą teikiančių specialistų kvalifikacijos tobulinimą, veiklos vertinimo ir akreditavimo tvarkos aprašas nebus rengiamas, programų akreditavimo  funkcijos nacionaliniu lygiu neplanuojama reglamentuoti ir vykdyti, taip pat nebus tvirtinamas Mokytojo profesijos kompetencijų aprašas, rekomendacijos stebėseną baigiame. Pedagogų veiklai reikalingų kompetencijų aprašo rengimo klausimą stebėsime vykdant audito „Ar gali gerėti Lietuvos mokinių pasiekimai“  rekomendacijos „Skatinant pedagogų nuolatinį tobulėjimą, atlyginimą susieti su veiklos rezultatais ir turimomis kompetencijomis, sukurti mokytojų karjeros ir vertinimo sistemą“ stebėseną.


Atsižvelgiant į tai, kad ministerijos veiklos rezultatų vertinimo kriterijų skaičius turėtų būti ne didesnis nei gerai suformuluotų pagrindinių kriterijų rinkinys, optimizuoti vertinimo kriterijų skaičių strateginiuose veiklos planuose.

Teisinio reguliavimo pokyčiai iš esmės sudaro prielaidas teiktos rekomendacijos įgyvendinimui: ministerijos strateginis veiklos planas rengiamas atsižvelgiant į 2020-06-25 Seimo priimto Strateginio valdymo įstatymo Nr. XIII-3096 (2021-12-23 įstatymo Nr. XIII-3096 pakeitimo įstatymas Nr. XIV-836) ir Vyriausybės 2021-04-28 nutarimu Nr. 292 patvirtintos Strateginio valdymo metodikos (Vyriausybės 2022-12-14 nutarimu Nr. 1264 patvirtinta nauja redakcija) nuostatas, kuriose nustatyta, kad stebėsenos rodikliai planavimo dokumentuose yra integruoti ir persikelia iš aukštesnio lygmens strateginių ir programavimo dokumentų į veiklos lygmens planavimo dokumentus (Valstybės pažangos strategijos, Nacionalinio pažangos plano, plėtros programų, pažangos priemonių ir strateginių veiklos planų stebėsenos rodiklių integracija). Atsižvelgdami į tai, kad vykdant strateginio valdymo reformą reikšmingai pakeista visa strateginio valdymo sistema, Strateginio valdymo įstatymą įgyvendinantys teisės aktai nuolat keičiami ir tobulinami, rekomendaciją laikome iš dalies įgyvendinta ir jos stebėseną baigiame.


Užtikrinti, kad veiklos ataskaitose būtų pateikiama Strateginio planavimo metodikoje nurodyta informacija.

Teisinio reguliavimo pokyčiai iš esmės sudaro prielaidas teiktos priemonės įgyvendinimui: ministerijos 2022 m. veiklos ataskaita parengta vadovaujantis Vyriausybės 2021-04-28 nutarimu Nr. 292 (2022-12-14 nutarimo Nr. 1264 nauja redakcija) patvirtintos Strateginio valdymo metodikos ir 2019-02-13 nutarimu Nr. 135 (2023-01-11 nutarimo Nr. 25 nauja redakcija) patvirtinto Viešojo sektoriaus subjekto metinės veiklos ataskaitos, viešojo sektoriaus subjektų grupės metinės veiklos ataskaitos ir Vyriausybės veiklos ataskaitos rengimo tvarkos aprašo nuostatomis. Atsižvelgdami į tai, kad vykdant strateginio valdymo reformą reikšmingai pakeista visa strateginio valdymo sistema, Strateginio valdymo įstatymą įgyvendinantys teisės aktai nuolat keičiami ir tobulinami, rekomendaciją laikome iš dalies įgyvendinta ir jos stebėseną baigiame.


Imtis iniciatyvos dėl mokslo stebėseną atliekančių institucijų efektyvaus tarpusavio bendradarbiavimo, mokslo srities rekomendacijų stebėsenos.

Švietimo ir mokslo ministras 2018-08-03 įsakymu Nr.V-688 patvirtino ir ministerijos interneto svetainėje paskelbė valstybės (strateginius) mokslo stebėsenos rodiklius, suskirstytus grupėmis pagal tai, kurį mokslo stebėsenos komponentą  apibūdina: mokslo kontekstą, indėlį į mokslą, mokslo procesus ar jo rezultatus.


Imtis priemonių dėl stebėsenoje dalyvaujančių institucijų veiksmų ir sprendimų koordinavimo ir kitų Švietimo ir mokslo stebėsenos koordinavimo grupei numatytų funkcijų vykdymo.

Atnaujinta švietimo ir mokslo stebėsenos koordinavimo grupės sudėtis (ministro įsakymai 2017-11-16  Nr. V-887 ir 2019-04-25 Nr. V-480). Atnaujintas ir 2019-06-27 ministro įsakymu Nr. V-757 patvirtintas Valstybės švietimo ir mokslo stebėsenos tvarkos aprašas, jame numatant stebėsenos koordinavimo grupės posėdžių periodiškumą (ne rečiau kaip 3 kartus per metus). 2019-11-22 aprašas atnaujintas (ministro įsakymu Nr. V-1362), nurodant konkrečias įstaigas (Nacionalinė švietimo agentūra, Studijų kokybės vertinimo centras, Kvalifikacijų ir profesinio mokymo plėtros centras), kurioms pavesta vykdyti apraše numatytas švietimo ir mokslo stebėsenos veiklas. Audito ataskaitoje nurodytos problemos dėl grupės atliekamų koordinavimo funkcijų, susijusių su didelės apimties ir brangių tyrimų atlikimu, liko neišspręstos, nes išvados ar siūlymai dėl tokių tyrimų poreikio 2017-2019 m. nebuvo teikti (2017-2019 m. darbo grupės posėdžių protokolai). Ministerija koordinavimo grupei numatytų funkcijų keisti neplanuoja.


Įpareigoti bendrojo ugdymo mokyklų savininko teises ir pareigas įgyvendinančias institucijas kartu su mokyklomis parengti ugdymo kokybės gerinimo planus, naudojant išorinio mokyklų veiklos kokybės vertinimo duomenis ir/arba standartizuotų mokinių pasiekimų vertinimų ir tyrimų rezultatus. Taip pat periodiškai vertinti ir viešinti kaip įgyvendinami šie planai.

Švietimo ir mokslo ministro 2018 m. sausio 3 d. įsakymu Nr. V-9 patvirtintas Švietimo įstaigos veiklos kokybės gerinimo priežiūros tvarkos aprašas. Jame nustatyta, kaip teikiama pagalba mokyklai, kaip sudaromas ir įgyvendinamas kokybės gerinimo planas, atsižvelgiant į vadovo metų veiklos ataskaitos vertinimo rezultatus (ataskaitą įvertinus nepatenkinamai). Tačiau jame nenumatyta kokybės gerinimo planus rengti visoms mokykloms, be to, planų rengimas nesiejamas su išorinio mokyklų veiklos kokybės vertinimo duomenimis ir/arba standartizuotų mokinių pasiekimų vertinimų ir tyrimų rezultatais. Vadovaujantis aprašu, parengus ir įgyvendinus kokybės gerinimo planą, rengiama kokybės gerinimo ataskaita ir teikiama kartu su vadovo metų veiklos vertinimo ataskaita vertinančiai institucijai (steigėjui).Ministerijos nuomone, Kokybės gerinimo priežiūros tvarka dėl kokybės gerinimo planų rengimo mokykloms taikoma  tik kraštutiniu atveju. Remiantis šia tvarka kokybės gerinimo planai nebuvo rengiami. Ministerija informavo, kad kokybės krepšelio projekte (finansuojamas ES) dalyvaujančioms mokykloms (tiek turinčioms stiprią, tiek silpną geros mokyklos požymių raišką) kokybės gerinimo planų rengimas būtinas. Šiuos planus rengia 180 kokybės krepšelio projekte dalyvaujančių mokyklų. Mokinių pasiekimų rezultatais naudojamasi atrenkant galimai rizikingas mokyklas, kuriose atliekamas išorinis rizikos vertinimas, po kurio mokyklai teikiama pagalba planuojant veiklos tobulinimą ir vykdant kokybės gerinimo priemones.Kadangi ministerija neplanuoja imtis veiksmų įpareigojant visas mokyklas rengti kokybės gerinimo planus, rekomendacija laikoma iš dalies įgyvendinta ir jos stebėsena baigiama.


Siekiant didinti el. paslaugų prieinamumą visiems, numatyti poveikio ir kontrolės priemones, užtikrinančias el. paslaugų pritaikymą neįgaliesiems.

Valstybės skaitmeninių sprendimų agentūra

Valstybės informacinių sistemų gyvavimo ciklo valdymo metodikoje nustatyta, kad Valstybės informacinė sistema, kai teikiamos viešosios ar administracinės elektroninės paslaugos, turi būti pritaikyta naudotis neįgaliesiems. Taip pat nustatyta, kad sukurtas valstybės informacinės sistemos funkcionalumas, įskaitant ir pritaikymą neįgaliesiems, turi būti išbandomas, užpildant testavimo žurnalą.


Vykdyti programos „Horizontas 2020“ skatinimo priemones.

Vykdytos programos „Horizontas 2020“ skatinimo priemonės:1. Mokslo, inovacijų ir technologijų agentūra patvirtino (2016-09-22 Nr. 2V-182) aprašą ir paskelbė kvietimą dėl paraiškų parengimo išlaidų apmokėjimo (kai šiam tikslui įsigyjama konsultacinių paslaugų).2. Švietimo ir mokslo ministerija 2017-10-04 įsakymu Nr. V-747 patvirtino Kasmetinio universitetų ir mokslinių tyrimų institutų mokslinių tyrimų ir eksperimentinės plėtros ir meno veiklos vertinimo reglamentą, kuriame numatyti taškai už programos projektų koordinavimą visose mokslo srityse.3.Lietuvos mokslo taryba įsteigė „Liazon“ biurą Briuselyje Lietuvos nuolatinės atstovybės ES patalpose.4. Ministerija patvirtino veiklą „Mokslo bendradarbiavimo žemėlapio sukūrimas“ pagal 2014–2020 m. ES fondų investicijų veiksmų programos 9 prioriteto 9.3.3. uždavinį „Sustiprinti viešojo sektoriaus tyrėjų gebėjimus bei pajėgumus vykdyti aukšto lygio MTEP veiklas“ (pavedimas Nr. S-23-3575, užduotis Nr. 654454). Už veiklos įgyvendinimą atsakingas VšĮ Mokslo ir studijų stebėsenos ir analizės centras, su kuriuo Europos socialinio fondo agentūra 2017-12-21 pasirašė sutartį Nr. 09.3.3-ESFA-V-711-05-0001 dėl projekto „Tarptautinio bendradarbiavimo moksle žemėlapio sukūrimas“. Jo pabaiga –2020 m.5. Ministerija organizavo du susitikimus su programos nacionaliniais kontaktiniais asmenimis, susitikimą su Lietuvos atstovais ir ekspertais, atstovaujančiais programai ES komitetuose. Aptartos programos skatinimo priemonės. Švietimo ir mokslo ministerijos, Mokslo, inovacijų ir technologijų agentūros ir Lietuvos mokslo tarybos atstovai 2017-07-11 pasirašė bendrą įsakymą (2017-07-14 Nr. V-176/2V-209) dėl tarpinstitucinio bendradarbiavimo vykdant dalyvių į tarptautinių mokslinių tyrimų, eksperimentinės plėtros ir inovacijų programų renginių atrankas. Įsakymu suskirstytos programos ir temos, kurias finansuos agentūra ir taryba, aptarta, kokių veiksmų imsis, jei programos sutaps.


Patikslinti Mokslo projektų ir jų ataskaitų, Sklaidos projektų ir jų ataskaitų ir kitus ekspertinio vertinimo tvarkos aprašus pagal Vyriausiosios tarnybinės etikos komisijos patvirtintas rekomendacijas.

Lietuvos mokslo tarybos 2016-05-23 nutarimu Nr. VIII-5 netekusiu galios pripažintas Tarybos 2011-09-19 nutarimu Nr. VII-80 (su vėlesniais pakeitimais) patvirtintas Sklaidos projektų ir jų ataskaitų ekspertinio vertinimo tvarkos aprašas, o Lietuvos mokslo tarybos 2016-05-23 nutarimu Nr. VIII-4 pakeistas Tarybos 2011-09-19 nutarimu Nr. VII-79 patvirtinto Mokslo projektų ir jų ataskaitų ekspertinio vertinimo tvarkos aprašo 29 punktas, kad ekspertų grupės narys privalo atsisakyti vertinti paraišką ar ataskaitą, jeigu įžvelgia galimą interesų konfliktą; toks grupės narys, aptariant paraišką ar ataskaitą, ekspertų grupės posėdyje nedalyvauja – išeina iš patalpos, kurioje vyksta posėdis, nurodęs interesų konfliktą sukeliančią priežastį.


Aikido asociacijai  patalpas išnuomoti ar perduoti naudotis vadovaujantis teisės aktais.

2017-05-29 Lietuvos edukologijos universiteto sporto centro direktorė raštiškai patvirtino, kad nuo 2017-06-01 minėta asociacija veiklos mažosios salės priesalėje nebevykdo, o dėl kovų ir teniso salės naudojimo buvo sudaryta trumpalaikė nuomos sutartis 2017-05-15 iki 2017-06-14. Nuo 2017-06-14 aikido užsiėmimai salėje nebevyks.


Suplanuoti ir vykdyti priemones mokslinių tyrimų rezultatų poveikiui vertinti pagal atskiras mokslinių tyrimų ir eksperimentinės plėtros veiklas.

Lietuvos mokslo taryba, įgyvendindama rekomendaciją, atliko šešių nacionalinių mokslo programų paskesnįjį vertinimą ir jo rezultatus 2019 m. pradžioje paskelbė savo interneto svetainėje. Seimui 2018-06-30 priėmus naują Technologijų ir inovacijų įstatymą (Nr. XIII-1414), taryba įpareigota pabaigti pradėtų nacionalinių mokslo programų projektų konkursus, tačiau nuo 2019 m naujų programų neinicijuoja, jas keičia nacionalinės mokslo ir technologijų programos, kurių nuostatus įpareigota rengti Ekonomikos ir inovacijų ministerija kartu su Švietimo, mokslo ir sporto ministerija. Taryba taip pat atliko mokslininkų grupių projektų įgyvendintos dalies paskesnįjį įvertinimą, kurį 2020 m. balandžio mėn. paskelbė savo interneto svetainėje. Atsižvelgusi į tai, kad mokslininkų grupių projektus teigiamai įvertino ir įvykdytų projektų vadovai, ir mokslo bei studijų institucijos, ir į ekspertų pateiktas rekomendacijas ir išvadas, planuodama lėšas atitinkamų metų programinio konkursinio finansavimo priemonių kvietimams, taryba yra priėmusi sprendimą mokslininkų grupių projektų kvietimą vykdyti kiekvienais metais ir siekti, įvertinus valstybės finansines galimybes, kad didėtų finansavimo apimtis minėtai priemonei.


Įvertinti slėnių plėtros programų įgyvendinimo rezultatus (ir planuotų rodiklių pasiekimą) ir atsiskaityti už jas.

Finansų ministerija koordinavo vertinimo paslaugų užsakymą „Švietimo ir mokslo infrastruktūros vertinimas“, kurio viena sudedamųjų dalių buvo atvejo studija, skirta integruotų mokslo, studijų ir verslo centrų plėtros programoms („slėniams“). 2021-06-03 išorės ekspertai – UAB „BGI Consulting“ atliko ES fondų ir kitų investicijų į švietimo ir mokslo infrastruktūrą masto ir poveikio vertinimą. Atliekant atvejo studiją buvo orientuojamasi į tris pagrindinius vertinimo kriterijus – slėnių plėtros programų įgyvendinimo 1) rezultatyvumą (įskaitant slėnių plėtros programose planuotų rodiklių pasiekimą), 2) efektyvumą ir 3) ilgalaikį poveikį, dėmesį skiriant tiems rezultatams, jų pasiekimo efektyvumui ir poveikiui, kurie susiję su MSI ir privataus sektoriaus bendradarbiavimu. Susipažinus su atliktu vertinimu nustatyta, kad ataskaitoje didžiausias dėmesys skiriamas slėnių plėtros programų rezultatų vertinimui MTEP srityje, mokslo ir verslo bendradarbiavimo aspektams, tačiau visa apimtimi neatskleisti slėnių plėtros programų planuotų rodiklių pasiekimai pagal audito ataskaitos 6 priede pateiktą rodiklių sąrašą (pavyzdžiui, ataskaitoje nenagrinėjami studijų srities rodiklių pasiekimai).


Siekiant įvertinti, ar VĮ Žemės ūkio informacijos ir kaimo verslo centras ir VĮ Valstybės žemės fondas tinkamai įgyvendina joms pavestas informacinių sistemų ir registrų administravimo bei melioracijos darbų ir melioracijos statinių naudojimo valstybinės priežiūros funkcijas, tikslinti sutartyse su šiomis įmonėmis nustatytus veiklos vertinimo kriterijus.

Lietuvos Respublikos žemės ūkio ministerija

Žemės ūkio ministerija sutarčių, sudarytų su VĮ Valstybės žemės fondu (2022-01-28 Nr. 8P-22-8) ir VĮ Žemės ūkio informacijos ir kaimo verslo centras (2022-01-14 Nr. 8P-22-4) 1 prieduose nustatė reikalavimus, kurie sukonkretina, kaip valstybės įmonės turi atsiskaityti už atliktus darbus, išmatuojamus veiklos vertinimo rodiklius, kurie leistų įvertinti, ar pasiektas konkretus rezultatas.


Siekiant profesinio mokymo kokybės ir efektyvaus priežiūros institucijų išteklių naudojimo, patikrinimai išduodant licencijas programoms vykdyti turi būti atliekami rizikingiausiuose subjektuose, todėl reikia derinti priežiūros veiksmus su Užimtumo tarnyba, periodiškai keistis planuojamų profesinio mokymo teikėjų patikrinimų informacija.

Patvirtintas Profesinio mokymo teikėjų, vykdančių formaliojo profesinio mokymo programas, išorinio vertinimo tvarkos aprašas (ministro 2020-03-25 įsakymu Nr. 442), kuriame nustatyti 5 veiklos išorinio vertinimo rodikliai. Ministerija išduodant licencijas bendradarbiauja su Užimtumo tarnyba. Tarnyba ,  gavusi pranešimą apie rizikingą subjektą, informaciją persiunčia  Švietimo, mokslo ir sporto ministerijai,  kuri pagal Profesinio mokymo įstatymo 26  straipsnio 1 dalies 7 punktą koordinuoja tęstinį mokymą ir jo kokybės priežiūrą ir pagal 25 straipsnio 3 dalį vykdo prevencines priemones dėl licencijuojamos veiklos. Dėl rizikingo subjekto patikrinimo, Įvertinusi situaciją,  Ministerija bendradarbiaudama su Užimtumo tarnyba, numato patikrinimo eigą, veiksmus, keičiasi informacija. Institucijoms pasiderinus, priimtas sprendimas, kad  profesinio mokymo teikėjų veikla bus tikrinama pagal numatytą planą ir / ar  pagal poreikį, gavus informaciją apie licencijuotos veiklos pažeidimus. Licencijuojamos veiklos sąlygų laikymosi priežiūra vykdoma Viešojo administravimo įstatymo 4 skyriuje nustatyta tvarka.


Imtis priemonių, kad duomenys į Stebėsenos informacinę sistemą būtų teikiami Strateginio planavimo metodikoje nurodytu laiku ir nustatytos apimties.

Lietuvos Respublikos Vyriausybės kanceliarija

Vyriausybės 2021-04-28 nutarimu Nr. 292 patvirtintoje Strateginio valdymo metodikoje nustatyta stebėsenos, atsiskaitymo už rezultatus ir pažangos vertinimo tvarka, nustatyti duomenų suvedimo į Stebėsenos informacinę sistemą (SIS) terminai, o SIS automatiškai informuoja atsakingus darbuotojus apie artėjančius duomenų suvedimo terminus. Vyriausybės kanceliarijos Strateginio valdymo grupės darbuotoja nuolat vykdo į SIS suvedamų duomenų stebėseną: informuoja ne tik apie artėjančius duomenų suvedimo terminus, bet ir apie nustatytus vėlavimus ar daromas klaidas. Atsižvelgiant į Strateginio valdymo įstatymo pakeitimus bei siekiant Strateginio valdymo metodikos nuostatų aiškumo ir tikslumo, Vyriausybės 2022-12-14 nutarimu Nr. 1264 patvirtinta naujos redakcijos Strateginio valdymo metodika, kuri sudarys prielaidas nuosekliau siekti strateginių tikslų, efektyviau ir tikslingiau panaudoti finansinius išteklius: patikslintos nuostatos dėl planuojamų pasiekti pažangos ir tęstinės veiklos rezultatų suvedimo į SIS – detalizuojama, kas, ką ir kokiais terminais suveda. Atsižvelgdami į tai, kad SIS nėra pritaikyta naujai strateginio valdymo sistemai ir naudojama tik iš dalies Vyriausybės programos nuostatų įgyvendinimo planui stebėti, kuriama nauja Strateginio valdymo informacinė sistema (SVIS), rekomendaciją laikome iš dalies įgyvendinta ir jos stebėseną baigiame.


Siekiant, kad vartotojui, kaip silpnesnei vartojimo sutarties šaliai, būtų sudarytos palankesnės sąlygos apsaugoti ir apginti pažeistas teises: užtikrinti, kad visi vartotojų teisių apsaugos institucijų nustatyti pažeidimai būtų paviešinti ir paskelbta informacija, reikalinga vartotojams, kad jie galėtų įgyvendinti savo teisę į pažeistų teisių gynimą ir į turtinės bei neturtinės žalos (nuostolių) atlyginimą.

Lietuvos Respublikos teisingumo ministerija

Vartotojui, kaip silpnesnei vartojimo sutarties šaliai, sudarytos palankesnės sąlygos apsaugoti ir apginti pažeistas teises: -2021 m. rugsėjo 30 d.  priimtas VARTOTOJŲ TEISIŲ APSAUGOS ĮSTATYMO NR. I-657 12, 222, 23, 233, 25, 27, 28, 293, 32, 33, 40 STRAIPSNIŲ PAKEITIMO IR ĮSTATYMO PAPILDYMO 351, 352 STRAIPSNIAIS ĮSTATYMAS Nr. XIV-550 ( įsigalios 2022 -01-03).  Įstatymu nustatyta, kad VVTAT nutarimai, priimti išnagrinėjus vartojimo sutartį dėl nesąžiningų sąlygų, yra vieši ir skelbiami VVTAT interneto svetainėje. - 2019-12-18 Valstybinės vartotojų teisių apsaugos tarnybos darbo reglamentas (2019-04-10 įsakymas Nr. 1-128) papildytas nuostata, kad kartu su tarnybos nutarimais dėl nesąžiningų vartojimo sutarčių sąlygų taikymo ir dėl Lietuvos Respublikos nesąžiningos komercinės veiklos vartotojams draudimo įstatymo pažeidimų tarnyba interneto tinklalapyje skelbia informaciją galimai nukentėjusiems vartotojams apie jų teisės į pažeistų teisių gynimą įgyvendinimo tvarką.


Paramos gavėjai turėtų nuspręsti dėl globalaus projekto sprendimų priėmimo matricos, įskaitant, kas ir kada gali priimti sprendimus, susijusius su globalaus projekto laiko grafiku ir biudžetu.

Lietuvos Respublikos susisiekimo ministerija

Globalaus projekto sprendimų priėmimo matrica, įskaitant, kas ir kada gali priimti sprendimus, susijusius su globalaus projekto laiko grafiku ir biudžetu yra parengta. Remiantis įmonės „RB Rail AS“ stebėtojų tarybos sprendimu, priimtu 2021 m. balandžio 15 d., rekomendacija dėl sprendimų priėmimo matricos įgyvendinimo yra laikoma įvykdyta.


Lietuvos olimpinei akademijai ir Lietuvos olimpiečių asociacijai esant poreikiui patalpas išnuomoti ar perduoti naudotis vadovaujantis teisės aktais.

Lietuvos edukologijos universitetas, vadovaudamasis 2018-01-03 Lietuvos Respublikos Vyriausybės nutarimu Nr. 10, sudarė nekilnojamojo turto panaudos sutartį ir Lietuvos olimpinei akademijai pagal panaudą perdavė patalpas, unik. Nr. 1096-0034-6025, adresu: Studentų g. 39, Vilnius.Parengtas Vyriausybės nutarimo projektas dėl patalpų perdavimo panaudos teise Lietuvos olimpiečių asociacijai. Nuo 2019-01-01 Lietuvos edukologijos universitetą (LEU) prijungus prie Vytauto Didžiojo universiteto (VDU) ir šiam perėmus LEU teises ir pareigas, patalpų perdavimo panaudos teise Lietuvos olimpiečių asociacijai klausimas pradėtas derinti iš naujo. Įvertinus VDU mokslo ir studijų programų optimizavimą ir strateginius planus, nuspręsta, kad pastatas, kurio patalpose įsikūrusi Lietuvos olimpiečių asociacija, nebus naudojamas universiteto funkcijų vykdymui. 2020-08-11 pastatas (Studentų g. 39, Vilnius) perduotas VĮ Turto bankui (priėmimo perdavimo aktas Nr. 20-A6-178). Atsižvelgiant į tai, kad perdavus pastatą universitetas nebedalyvauja panaudos suteikimo procese, rekomendacija tampa neaktuali, jos stebėseną baigiame.


Universitetų ilgalaikio turto atnaujinimui ir plėtrai valstybės lėšų skirti susiejus su valstybinių universitetų tinklo optimizavimu.

Ministerija valstybės lėšas universitetų turto atnaujinimui ir plėtrai skyrė įvertinusi valstybinių aukštųjų mokyklų tinklo optimizavimo planą. Pavyzdžiui, priėmus sprendimą Šiaulių universitetą reorganizuoti prijungiant prie Vilniaus universiteto, šiems universitetams buvo skirta 35,69 mln. Eur ES lėšų ir 0,8 mln. Eur valstybės biudžeto lėšų; prie Vytauto Didžiojo universiteto prijungiant Lietuvos edukologijos ir A. Stulginskio universitetus, jiems skirta 16,17 mln. Eur ES lėšų ir 3,5 mln. Eur valstybės biudžeto lėšų. Nutarus kitų universitetų nejungti, tam planuotos lėšos buvo panaudotos kitiems su valstybinių universitetų tinklo optimizavimu susijusiems sprendimams.Rekomendacija įgyvendinta iš dalies, nes universitetų tinklo optimizavimui tęsiantis lėšos šiam procesui bus skiriamos ateityje.


Atlikti IS rizikos vertinimą ir, jei reikia, patvirtinti rizikų valdymo priemonių planą.

UAB NRD CS ekspertai, su kuriais 2017 m. lapkričio 7 d. buvo sudaryta sutartis dėl ministerijos vidaus administravimo informacinių sistemų vertinimo ir 2018 m. kovo 28 d. buvo sudaryta sutartis dėl ministerijos valdomų ir ITC tvarkomų informacinių sistemų ir registrų saugos vertinimo. Ekspertai atliko visų ministerijos valdomų informacinių sistemų ir registrų saugos atitikties vertinimą ir pateikė rekomendacijas bei veiksmų planus, kaip gerinti šių informacinių sistemų saugą. Taip pat parengti ir 2018 m. sausio 25 d. įsakymu Nr. V-65 „Dėl Švietimo ir mokslo ministerijos informacinių sistemų duomenų saugos nuostatų patvirtinimo“ patvirtinti Švietimo ir mokslo ministerijos informacinių sistemų duomenų saugos nuostatai, 2018 m. vasario 12 d. įsakymu Nr. V-134 „Dėl Švietimo ir mokslo ministerijos informacinių sistemų saugaus elektroninės informacijos tvarkymo taisyklių, Švietimo ir mokslo ministerijos informacinių sistemų naudotojų administravimo taisyklių ir Švietimo ir mokslo ministerijos informacinių sistemų veiklos tęstinumo valdymo plano patvirtinimo“ patvirtintas duomenų saugą reglamentuojantis dokumentų paketas.


Patvirtinti gautinų ir mokėtinų sumų derinimo tvarką.

Lietuvos nacionalinis operos ir baleto teatras

Lietuvos nacionalinio operos ir baleto teatro gen. direktoriaus pavaduotojo, pavaduojančio gen. direktorių 2017-10-03 įsakymu Nr. S1-163 patvirtinta Lietuvos nacionalinio operos ir baleto teatro gautinų-mokėtinų sumų derinimo tvarka.


Apskaitoje patikslinti investicijų į asociaciją „Audiovizualinių menų industrijos inkubatorius“ vertę.

Asociacija įsteigta iki Viešojo sektoriaus apskaitos ir atskaitomybės standartų  įsigaliojimo. Įsigaliojus standartams,  asociacija yra laikoma valstybės kontroliuojamu subjektu, nes 2 steigėjai iš 3  yra viešojo sektoriaus subjektai. Vadovaujantis Viešojo sektoriaus atskaitomybės įstatymo nuostatoms, kurios įsigalios nuo 2019-01-01, minėta asociacija taps viešojo sektoriaus subjektu, todėl apskaitą turės tvarkyti vadovaujantis Viešojo sektoriaus atskaitomybės įstatymu ir Viešojo sektoriaus apskaitos ir atskaitomybės standartais. Minėtos asociacijos turtas ir įsipareigojimai bus konsoliduojami į valstybės konsoliduotąjį finansinių ataskaitų rinkinį.


Išanalizuoti vidaus kontrolės trūkumus, nustatant išeitinių išmokų mokėjimo teisingumą, ir priimti sprendimus, užtikrinančius vidaus kontrolės sistemos veikimą.

Personalo ir teisės skyriaus specialistams žodžiu nurodyta rengiant įsakymus dėl išeitinių išmokų, vadovautis Darbo kodekso nuostatomis (nuo 2017-07-01 įsigaliojo naujas Darbo kodeksas, kuriame neliko nuostatos dėl išeitinių išmokų išmokėjimo dalimis).


Kad pedagogai nuolat tobulėtų ir jų atlyginimas būtų susietas su veiklos rezultatais ir turimomis kompetencijomis, sukurti mokytojų karjeros ir vertinimo sistemą.

Ministerija informavo, kad 2023 -11-27  ministro įsakymu Nr. V-1499 patvirtintas naujas Mokytojų ir pagalbos mokiniui specialistų kompetencijų aprašas. Jame pedagogų kompetencijos grupuojamos į keturias sritis: profesinės elgsenos, kognityvinę, veikimo kartu ir emocinę-motyvacinę sritį. Siekiama, kad ugdymo procese pedagogai vadovautųsi demokratijos, empatijos, laisvės spręsti, atsakomybės, pasitikėjimo, atvirumo, pilietiškumo, tarpkultūriškumo ir kt. vertybinėmis nuostatomis.Taip pat 2023 -11-28 ministro įsakymu Nr. 1500 pakeistas Pedagogų rengimo reglamentas, kuriame nustatyta pedagogų kvalifikacijos ir dalykinės kompetencijos, pedagogų kvalifikacijos įgijimo būdai.  Švietimo, mokslo ir sporto ministerija 2023 m. pavasarį diskusijoms pristatė Pedagogų karjeros modelį, kuriame buvo pasiūlytos ir nuostatos dėl pedagogų veiklos vertinimo kaitos. Sulaukus Pedagogų karjeros modeliui kritinių pastabų, su socialiniais partneriais sutarta tęsti diskusijas dėl pedagogų darbo sąlygų gerinimo, kas glaudžiai siejasi ir su pedagogų veiklos vertinimu. Todėl nesant priimtų sprendimų dėl pedagogų veiklos vertinimo kaitos, pedagogų veiklos vertinimo instrumentų rengimo atsisakyta.


Rekomenduojame valstybės iždui nustatyti grąžinamų valstybės biudžeto lėšų, skirtų studijų kainai apmokėti, apskaitos tvarką.

Lietuvos Respublikos finansų ministerija

Valstybės iždas, išnagrinėjęs teisinį reglamentavimą, lėšas, skirtas studijų kainai apmokėti, pagal jų turinį prilygino baudoms už sutartinių įsipareigojimų nevykdymą, kurios apskaitomos vadovaujantis 10-ojo VSAFAS „Kitos pajamos“ 33 punktu. Vadovaujantis finansų ministro 2011-02-18 įsakymu Nr. 1K-063 „Dėl Informacijos, reikalingos Lietuvos Respublikos valstybės iždo finansinėms ataskaitoms sudaryti, pateikimo taisyklių patvirtinimo“, Valstybinis studijų fondas valstybės iždui turi teikti informaciją (užpildytą formą A5) apie apskaičiuotas ir į valstybės biudžetą pervestinas baudų sumas, kurias iždas užregistruos savo apskaitoje. Valstybės iždas raštu informavo Valstybinį studijų fondą apie lėšų, skirtų studijų kainai apmokėti, apskaitą ir duomenų apie jas pateikimą.


Savivaldybių mokyklų tinklo pertvarka / optimizavimas turi užtikrinti gerėjančius mokinių pasiekimus ir ugdymo(-si) rezultatus, ekonomišką ir efektyvų infrastruktūros išlaikymą, todėl reikia pakeisti teisės aktus, kad juose būtų nustatyta:privalomi ir aiškūs savivaldybių mokyklų tinklo pertvarkymo tikslai / uždaviniai, kuriais siekiama gerinti mokinių pasiekimus ir ugdymo(-si) rezultatus; mokyklų tinklo pertvarkos kriterijai, tarp jų – neleidžiama jungti 5–8 klasių.

Vyriausybės nutarimu (2018-07-11 Nr. 682) nuo 2018-09-01 pakeistos mokyklų tinklo pertvarkos taisyklės, tačiau kriterijai, skirti skatinti kokybišką ugdymą, neįvesti. Priešingai: nekokybiškas ugdymas įteisintas leidžiant jungti 5-8 klases visų tipų ugdymo įstaigose. Savivaldybėms, kurioms 2020 m. skiriamos valstybės biudžeto specialiosios tikslinės dotacijos ugdymo reikmėms finansuoti, ministro įsakymu (2020-01-20 Nr. V-72) nustatytas tikslas ir vertinimo kriterijai, susiję su jungtinių klasių mažinimu. Nenustačius reikalavimų, neleidžiančių jungti 5-8 klasių, rekomendaciją laikome neįgyvendinta. Rekomendacijos dėl jungtinių klasių atsisakymo stebėseną tęsime audite „Ar pokyčiai švietime lemia geresnius mokinių pasiekimus“ (2020-09-14 Nr. VAE-11), pateikus rekomendaciją: siekiant užtikrinti tolygiai kokybišką ugdymą ir efektyvesnį išteklių naudojimą numatyti priemones, įpareigojančias ugdymo procesą organizuoti taip, kad nebūtų jungtinių bent 5-8 klasių ir jungtinių privalomų dalykų pamokų, jeigu neužtikrinama mokinių pažanga.


Susitarti dėl švietimo pažangos rodiklių, susijusių su mokinių pasiekimais ir ugdymo kokybe, mokykloms ir savivaldybėms bei numatyti atsiskaitymą už juos. Tai užtikrintų, kad valstybės švietimo prioritetai būtų įgyvendinami kryptingai, o sprendimai priimami įrodymų pagrindu.

Ministerija informavo, kad Vadovų veiklos vertinimo nuostatuose ministerija nustatė (2021-01-01 Švietimo, mokslo ir sporto ministro įsakymas Nr. V-48)  reikalavimus vadovų veiklos užduotims: nustatant metines veiklos užduotis švietimo įstaigos vadovui, ne mažiau kaip viena užduotis turi būti siejama su švietimo įstaigos veiklos kokybės pokyčiais. Nacionalinės švietimo agentūros 2020 m. atliktoje vadovų metinių užduočių analizėje nurodyta, kad tiksliai į mokinių pasiekimų gerinimą orientuotos užduotys mokyklų vadovų veiklos ataskaitose sudaro tik nepilnus 4 proc.  Už 2021 metus pažagos ataskaitas paskelbė 57 savivaldybėsSavivaldybių švietimo būklės rodikliai reguliariai, kasmet pateikiami ministerijos leidinyje „Lietuva. Švietimo būklės apžvalga “.LRV programos nuostatų įgyvendinimo plane numatyta priemonė, susijusi su būtinųjų savivaldybių ir mokyklų stebėsenos rodiklių patvirtinimu (įgyvendinimo terminas – 2021m. IV ketv.) įgyvendinta.  ŠMSM ministro įsakymais patvirtinti savivaldybių ir mokyklų būtinieji stebėsenos rodikliai ir jų aprašai.Nuoroda internete: https://e-seimas.lrs.lt/portal/legalAct/lt/TAD/c821eb72675511ecb2fe9975f8a9e52e?positionInSearchResults=5&searchModelUUID=f7b3b4ea-ba47-45d1-99fb-2f5e5ad7eb26, pagal aprašus rodikliai skaičiuojami, vizualizuojami ir viešai prieinami ŠVIS (švietimo valdymo informacinėje sistemoje).


Siekiant ugdymo kokybės, būtina pritraukti kuo daugiau kompetentingų specialistų dirbti ikimokyklinio ugdymo programą vykdančiose įstaigose, todėl reikia užtikrinti, kad jų darbo sąlygos būtų ne blogesnės nei pradinių klasių mokytojų: prilyginti ikimokyklinio ugdymo auklėtojų darbo užmokestį pradinių klasių mokytojų atlygiui, kad auklėtojai rinktųsi darbą ikimokyklinio ugdymo programą vykdančiose įstaigose, taip pat padidinti nekontaktinių valandų skaičių ikimokyklinio ugdymo auklėtojams, kad jie galėtų pasirengti ugdymo veikloms ir panašiai.

LR Vyriausybėje 2019-12-02 pasirašyta atnaujinta švietimo ir mokslo šakos darbuotojų kolektyvinė sutartis. Kolektyvinėje sutartyje numatyta  nekontaktinių valandų skaičių didinti nuo 3 iki 6 valandų nuo 2022 m. pridedant po 1 valandą.   2021 lapkričio 25 d. priėmus Lietuvos Respublikos Valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo pakeitimus (Nr. XIV-710),  nuo 2022 09 01  1 valanda padidintas nekontaktinių valandų skaičius, tam tikslui įgyvendinti numatyta skirti 2152 tūkst. Eurų. Vadovaujantis LRV 2018-07-11 nutarimo Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“ nuostatomis, vidutinis sąlyginis mokytojų, dirbančių pagal ikimokyklinio, priešmokyklinio ir bendrojo ugdymo programas,  pareiginės algos pastoviosios dalies koeficientas nuo 2022-01-01 padidintas 10 proc.


Buhalterinėje apskaitoje užregistruoti patikslintą žemės sklypų vertę.

Viešoji įstaiga Klaipėdos profesinio mokymo ir reabilitacijos centras


Atskirti projektinio (atrankos) finansavimo tvarkų rengimo ir tvirtinimo bei konkurso organizavimo funkcijas siekiant atskirti teisinio reglamentavimo, konkursų organizavimo ir administravimo funkcijas, kad būtų užtikrinamas konkursų skaidrumas.

Vyriausybės 2021-01-06 nutarimu Nr. 11 „Dėl Lietuvos Respublikos Vyriausybės 1993 m. liepos 21 d. nutarimo Nr. 540 „Dėl Valstybinio studijų fondo nuostatų patvirtinimo“ pakeitimo“ patikslintos Valstybinio studijų fondo funkcijos. Pagal nuostatų 7.11 papunktį Valstybinis studijų fondas administruoja lėšų studentų pilietiniams, moksliniams, verslumo, kūrybiniams ir sportiniams projektams skyrimą, panaudojimą ir atsiskaitymą už panaudotas lėšas švietimo, mokslo ir sporto ministro nustatyta tvarka.Studentų pilietinių, mokslinių, verslumo, kūrybinių ir sportinių projektų lėšų skyrimo, panaudojimo ir atsiskaitymo už panaudotas lėšas tvarkos apraše (švietimo, mokslo ir sporto ministro 2021-01-26 įsakymas Nr. V-125) ir Lėšų skyrimo užsienio šalių lituanistikos (baltistikos) centrų ir Lietuvos mokslo ir studijų institucijų bendradarbiavimo projektams tvarkos apraše (švietimo, mokslo ir sporto ministro 2019-11-14 įsakymas Nr. V-1295, 2021-02-26 įsakymas Nr. V-322) nurodyta, kad gautas paraiškas vertina ir siūlymus dėl projektų finansavimo teikia komisija, kurią be ministerijos atstovų sudaro ir kitų institucijų, organizacijų atstovai. Švietimo, mokslo ir sporto ministro 2022-05-25 įsakymu Nr. V-837 „Dėl švietimo, mokslo ir sporto ministro 2020 m. sausio 14 d. įsakymo Nr. V-36 „Dėl lėšų skyrimo užsienio lietuvių neformaliajam lituanistiniam švietimui ir sportui tvarkos aprašo patvirtinimo“ pakeitimo“ tvarkos apraše patikslinta, kad gautas paraiškas vertina ir siūlymus dėl projektų finansavimo teikia komisija, kurią be ministerijos atstovų sudaro ir kitų institucijų, organizacijų atstovai (Užsienio reikalų ministerijos, Pasaulio lietuvių bendruomenės, Lietuvos nacionalinio kultūros centro, Lietuvos mokinių neformaliojo švietimo centro atstovai). Atsižvelgdamas į komisijos siūlymus ministras patvirtina projektų, kuriems vykdyti skiriamos lėšos, sąrašą.


Siekiant užtikrinti, kad būtų sudarytos sąlygos įvertinti Švietimo mainų paramos fondo vykdomos veiklos rezultatą ir (ar) indėlį į Švietimo, mokslo ir sporto ministerijos įgyvendinamų programos tikslų ar uždavinių siekimą, rekomenduojame ministerijai patikslinti lėšų naudojimo sutartyje nustatytus fondo veiklos vertinimo kriterijus.

Ministerija, sudarydama sutartį su Švietimo mainų paramos fondu dėl finansavimo 2020 metams, nustatė jo veiklos vertinimo kriterijus. Fondas atsakingas už Europos Sąjungos ir kitų tarptautinių švietimo programų ir iniciatyvų administravimą.


Patikslinti nekilnojamųjų kultūros vertybių tikrąją vertę pav. įstaigose (Vilniaus mažasis teatras, Kauno  valstybinė filharmonija).

Lietuvos Respublikos kultūros ministerija

Pavaldžios įstaigos -Vilniaus mažasis teatras ir Kauno valstybinė filharmonija patikslino nekilnojamųjų kultūros vertybių tikrąją vertę.


Siekiant užtikrinti projektų atrankos proceso skaidrumą, viešumą, lėšų priemonėms finansuoti panaudojimo efektyvią kontrolę ir tinkamą pasiektų rezultatų įvertinimą, rekomenduojame patikslinti ministro įsakymais patvirtintas finansavimo tvarkas numatant: a)projektų atrankos kriterijus; b)tinkamas ir netinkamas finansuoti išlaidų kategorijas (įskaitant administravimo išlaidų kategorijas ir leidžiamus finansuoti šių išlaidų dydžius), kokio laikotarpio išlaidos yra tinkamos finansuoti; c)reikalavimus projektų vykdytojams atsiskaitant pateikti projektų išlaidas ir vykdytą veiklą pagrindžiančius dokumentus; d) reikalavimus projektų vykdytojams atsiskaityti už projekto tikslus ir atitinkamus vertinimo kriterijus, kurie tiesiogiai sietųsi su ministerijos finansuojamų priemonių tikslais; e) reikalavimus viešai skelbti kvietimus dalyvauti konkurse, taip pat viešinti projektų atrankos ir įgyvendinimo rezultatus).

Siekiant užtikrinti projektų atrankos proceso skaidrumą, viešumą, lėšų priemonėms finansuoti panaudojimo efektyvią kontrolę ir tinkamą pasiektų rezultatų įvertinimą, švietimo, mokslo ir sporto ministro įsakymais patikslinti finansavimo aprašai (Lėšų skyrimo užsienio šalių lituanistikos (baltistikos) centrų ir Lietuvos mokslo ir studijų institucijų bendradarbiavimo projektams tvarkos aprašą (2019-11-14 Nr. V-1295), Studentų verslumo skatinimo renginių 2020 metų finansavimo tvarkos aprašą (2019-12-02 Nr. V-1417), Lėšų skyrimo užsienio lietuvių neformaliajam lituanistiniam švietimui ir sportui tvarkos aprašą (2020-01-14 Nr. V-36), Pilietinių, mokslinių, kūrybinių ir sportinių studentų projektų finansavimo valstybės biudžeto lėšomis tvarkos aprašą (2020-01-24 Nr. V-91), Studentų pilietinių, mokslinių, verslumo, kūrybinių ir sportinių projektų lėšų skyrimo, panaudojimo ir atsiskaitymo už panaudotas lėšas tvarkos aprašą (2021-01-26 Nr. V-125), kuriuose numatė projektų atrankos kriterijus, finansavimo išlaidų tinkamumo ir kitus reikalavimus jų vykdytojams bei šių projektų konkursų ir rezultatų viešinimui; numatyta patikrinti ne mažiau kaip 10 proc. einamaisiais metais įgyvendinamų projektų.


Siekiant užtikrinti, kad priemonėms vykdyti skirtos lėšos būtų panaudotos tik su projektų tikslais susijusioms veikloms įgyvendinti, skiriant finansavimą projektą vykdančioms pavaldžioms įstaigoms nedaryti sutartyse išimčių, leidžiančių šioms įstaigoms neteikti projektų įgyvendinimo išlaidas pagrindžiančių dokumentų.

Švietimo, mokslo ir sporto ministerija 2020 m. sudarytose lėšų naudojimo sutartyse su projektus įgyvendinančiomis pavaldžiomis įstaigomis numatė joms reikalavimą pateikti išlaidas pateisinančių dokumentų kopijas.


Siekiant, kad vidaus kontrolės sistema dotacijų savivaldybėms srityje sudarytų prielaidas užtikrinti jų naudojimo teisėtumą, ekonomiškumą ir rezultatyvumą, įvertinti ministerijos sukurtų kontrolės priemonių efektyvumą ir atsižvelgiant į vertinimo rezultatus jas tobulinti.

Audito metu Švietimo, mokslo ir sporto ministerija patvirtino (2019-01-25 ministro įsakymas Nr. V-55) naują specialiųjų tikslinių dotacijų pervedimo savivaldybėms ir savivaldybių atsiskaitymo už šių lėšų panaudojimą ministerijai tvarką. Pagal ją nuo 2019 m. numatyta detalesnė atsiskaitymo už dotacijų panaudojimą tvarka, kuri sudaro prielaidas gauti tikslesnę informaciją iš savivaldybių apie panaudotas lėšas mokymo reikmėms. 2020 m. ministerijos centralizuota vidaus audito tarnyba atliko specialiųjų tikslinių dotacijų panaudojimo auditą, po kurio ministerijai ir savivaldybių administracijoms pateikė rekomendacijas vidaus kontrolei tobulinti.


Siekiant profesinio mokymo kokybės ir efektyvaus priežiūros institucijų išteklių naudojimo, patikrinimai išduodant licencijas programoms vykdyti turi būti atliekami rizikingiausiuose subjektuose, todėl reikia nustatyti kriterijus, pagal kuriuos ekspertizės metu būtų priimamas sprendimas atlikti patikrą mokymo vietoje, ir juos viešai paskelbti.

Pakeistas Pasirengimo vykdyti formalųjį profesinį mokymą ekspertizės atlikimo Kvalifikacijų ir profesinio mokymo plėtros centre tvarkos aprašas (Kvalifikacijų ir profesinio mokymo plėtros centro direktoriaus 2021-01-19 įsakymu Nr. V1-13), nustatant kriterijus, pagal kuriuos ekspertizės metu priimamas sprendimas atlikti patikrą dėl pasirengimo vykdyti formaliojo profesinio mokymo programas mokymo vietoje. Patvirtinti kriterijai skelbiami viešai Kvalifikacijų ir profesinio mokymo plėtros centro interneto svetainėje.


Siekiant, kad informacija apie profesinio mokymų teikėjų vykdomas neformalias profesinio mokymo programas būtų patogiai prieinama vartotojams, suderinti Programų registrą ir Užimtumo tarnybos neformalių profesinio mokymo teikėjų sąrašą.

Užimtumo tarnyba atnaujino informacijos skelbimą interaktyvioje svetainės dalyje, kur skelbiama naujausia informacija apie finansuojamus kursus ir profesinio mokymo teikėjus, programų kainas, valstybinius kodus.Užimtumo tarnyba, finansuodama neformaliojo profesinio mokymo programas, integruotas (įregistruotas) į Studijų, mokymo programų ir kvalifikacijų registrą, savo svetainėje skelbia ir neformaliojo profesinio mokymo teikėjų, vykdančių šias mokymo programas, sąrašus. Informacija vieša ir prieinama:https://www.ldb.lt/LDBPortal/Pages/TrainingCourses/TrainingCourseList.aspx?branch=NotFormalTrainingCourses&pageId=03f947b6-76c4-4e36-9bec-6d6cf9b55b9c


Orientuojantis į mokinių poreikius ir lūkesčius gauti kokybišką profesinį mokymą, užtikrinti, kad valstybinės profesinio mokymo įstaigos įdiegtų ir palaikytų vidines kokybės užtikrinimo sistemas.

Siekdama užtikrinti, kad valstybinės profesinio mokymo įstaigos įdiegtų ir palaikytų vidines kokybės užtikrinimo sistemas, ministerija šių įstaigų vadovams 2020 m. nustatė užduotis dėl kokybės valdymo sistemų įsidiegimo, palaikymo, tobulinimo. Profesinio mokymo įstaigų vadovams atsiskaitant už 2020 m. veiklą, pateikta informacija apie 57 profesinio mokymo įstaigose įdiegtas ir palaikomas kokybės vadybos sistemas.


Atsižvelgiant į tai, kad nepaskirta institucija, kuri tikrintų žaidimo automatų atitiktį specialiesiems techniniams reikalavimams, išduotų žaidimo automatų pasus ir specialius ženklus, vertintų, ar žaidimo automatas savo išore arba funkcijomis neimituoja lošimo įrenginio, instaliuotomis programomis arba žaidimais neimituoja azartinių lošimų, tikrintų žaidimo automatus jų eksploatavimo metu, inicijuoti teisės aktų pakeitimus, nustatančius žaidimų automatais organizavimo tvarką ir paskirti instituciją, kuri vykdytų žaidimų žaidimo automatais priežiūrą.

2018-12-20 priimtas Azartinių lošimų įstatymo Nr. IX-325 1, 2, 10, 26, 28, 29 straipsnių pakeitimo ir įstatymo papildymo trečiuoju (1) skirsniu įstatymas Nr. XIII-1886, kuris reglamentuoja žaidimų žaidimo automatais reikalavimus, žaidimo automatų eksploatavimo tvarką, žaidimų šiais automatais organizavimą. Atsakinga institucija už šios srities priežiūrą paskirta Lošimų priežiūros tarnyba. Jai pavesta: išduoti žaidimo automatų pasus, plombas ir specialiuosius ženklus, įrašyti žaidimo automatus į žaidimo automatų sąrašą, tikrinti jų atitiktį šiame įstatyme nustatytiems reikalavimams, vertinti, ar šis automatas savo išore arba funkcijomis neimituoja lošimo įrenginio, o įdiegtomis programomis arba žaidimais neimituoja azartinių lošimų, tikrinti žaidimo automatus jų eksploatavimo metu ir pan. Vadovaujantis Azartinių lošimų įstatymo (2018-12-20 įstatymo Nr. XIII-1886 redakcija)  25-3 str. 1, 2 ir 3 d. bei 25-4 str. 3 d., patvirtintas Ketinimo eksploatuoti žaidimo automatus deklaracijoje pateiktos informacijos patikrinimo ir žaidimo automatų dokumentų išdavimo tvarkos aprašas (šios tarnybos direktoriaus2019-04-30 įsakymas Nr. DIE-228): nustatyta žaidimų žaidimo automatais organizatoriaus ketinimo eksploatuoti žaidimo automatus deklaracijoje Lošimų priežiūros tarnybai pateiktos informacijos patikrinimo tvarka. Aprašas reglamentuoja žaidimų šiais automatais organizavimą, nustatant šio automato paso užpildymo, išdavimo, naudojimo ir saugojimo bei plombos ir specialiojo žaidimo automato ženklo išdavimo, naudojimo ir saugojimo tvarkas. Vyriausybės 2019-03-27 nutarimu Nr. 282 konkrečių valstybės rinkliavos dydžių sąrašas papildytas (Vyriausybės 2000-12-15 nutarimas Nr. 1458) 4.507-1 papunkčiu, numatančiu valstybės rinkliavą už žaidimo automato įrašymą į žaidimo automatų sąrašą.


Siekiant vykdyti lošimų kontrolę taip, kad būtų užtikrintas sąžiningas, skaidrus lošimų veiklos vykdymas ir lošėjų teisių bei jų teisėtų interesų apsauga, kad būtų užtikrinama efektyvesnė lošimų organizatorių įplaukų ir išmokų kontrolė, mažinama administracinė našta tiek lošimų organizatoriams, tiek Lošimų priežiūros tarnybai, inicijuoti teisės aktų pakeitimus, nustatant reikalavimą sujungti lošimo automatus į tiesioginio ryšio kontrolės sistemą.

2017-11-21 priimtas Azartinių lošimų įstatymo Nr. IX-325 2, 10, 15, 16, 29 straipsnių pakeitimo ir įstatymo papildymo 15(1) ir 16(1) straipsniais įstatymas Nr. XIII-771. Nustatyta, kad lošimus organizuojanti bendrovė privalo iki 2021-11-01 visus lošimo automatus sujungti į elektroninę lošimo automatų duomenų valdymo sistemą, skirtą automatų identifikaciniams (automato serija ir numeris), veikimo ir elektroninių skaitiklių duomenims fiksuoti, apdoroti, saugoti ir perduoti Lošimų priežiūros tarnybos valdomai lošimo automatų kontrolės informacinei sistemai. Pereinamuoju laikotarpiu, kol lošimo automatai nesujungti į šią valdymo sistemą, nuo 2019-11-01 lošimus organizuojanti bendrovė privalėjo pildyti automatų apskaitos žurnalą. Lošimų priežiūros tarnyba informavo, kad 2021-11-01 prijungė 9-nių lošimus organizuojančių bendrovių valdomas elektronines lošimo automatų duomenų valdymo sistemas į tarnybos valdomą Lošimo automatų kontrolės informacinę sistemą (LAKIS), su kuria bus galima valdyti duomenis apie įplaukas ir išmokėtas išmokas. Tai leis užtikrinti kontrolę, turint galimybes susieti mokesčio dydį su įrenginio uždirbamomis pajamomis. Taip iš esmės atsiras galimybė įtvirtinti nuoseklią priežiūros sistemą, užtikrinti skaidrumą ir teisingą apmokestinimą.


Paskirti atsakingas institucijas už asbesto turinčių gaminių inventorizaciją, apskaitą ir šalinimą, poveikio aplinkai ir žmonių sveikatai vertinimą, šalinimo priemonių vykdymą.

Aplinkos ministras 2017-03-22 įsakymu Nr. D1-243 „Dėl Asbesto šalinimo veiksmų plano patvirtinimo“ patvirtino Asbesto šalinimo veiksmų planą. Jo įgyvendinimą koordinuoja Aplinkos ministerija, o jį įgyvendinant dalyvauja Aplinkos, Sveikatos apsaugos ir Žemės ūkio ministerijos; Aplinkos apsaugos agentūra, Lietuvos aplinkos apsaugos investicijų fondas, Valstybinė darbo inspekcija prie Socialinės apsaugos ir darbo ministerijos, savivaldybės ir regionų atliekų tvarkymo centrai.


Atsižvelgiant į tai, kad veiklos rezultatų vertinimo kriterijų skaičius turėtų būti ne didesnis nei gerai suformuluotų pagrindinių kriterijų rinkinys ministerijai, parengti priemones, kurios užtikrintų vertinimo kriterijų skaičiaus ministerijų strateginiuose veiklos planuose optimizavimą.

Vertinimo kriterijų peržiūra buvo atlikta prieš tvirtinant Strateginio valdymo įstatymą ir Strateginio valdymo metodiką. Naujasis teisinis reguliavimas numato, kokiame lygmenyje kokio tipo rodikliai gali būti nustatomi - tai sudaro prielaidas optimizuoti jų skaičių. Valstybės biudžeto ir savivaldybių biudžetų finansinių rodiklių patvirtinimo įstatymuose nurodyti ministerijų valstybės veiklos srityse siekiami pagrindiniai Nacionaliniame pažangos plane nustatyti pažangos uždaviniai ir jų vertinimo rodikliai, o kitų valstybės biudžeto asignavimų valdytojų veiklos uždaviniai ir rodikliai nurodyti jų strateginiuose veiklos planuose. Finansų ministerija, derindama plėtros programų ir pažangos priemonių projektus, vertina, ar tinkamai nustatyti rodikliai, ar jie pagrįsti, ar nustatytos realios siektinos reikšmės, ar atskirų veiklų rodikliai atitinka priemonės siekiamus rezultatus ir pan.


Siekiant užtikrinti teisės aktus atitinkantį lėšų neatlygintinai kraujo donorystei propaguoti ir kraujo donorų kompensacijoms skyrimą, atskaitomybę ir kontrolę, praplėsti Valstybinės ligonių kasos ir teritorinių ligonių kasų taikomus lėšų panaudojimo tikrinimo aspektus, įtraukiant kontrolės priemones dėl išlaidų priskyrimo teisingam ekonominės klasifikacijos straipsniui.


Tobulinant kompetencijų vertinimą ir pripažinimą, kad jis būtų tolygus ir skatintų mokytis visą gyvenimą, įdiegti vadinamąjį vieno langelio principą įvairiais būdais (formaliuoju, neformaliuoju, savišvietos ir darbo patirties) įgytų kompetencijų vertinimui ir pripažinimui.

Tobulinant kompetencijų vertinimą ir pripažinimą, 2042-06-12  Vyriausybė priėmė 2012 m. vasario 29 d. nutarimo nr. 212 „Dėl išsilavinimo ir kvalifikacijų, susijusių su aukštuoju mokslu ir įgytų pagal užsienio valstybių ir tarptautinių organizacijų švietimo programas, pripažinimo tvarkos aprašo patvirtinimo“ pakeitimą (nutarimo Nr. 475 redakcija), kuriame nustatyta: išsilavinimo ir kvalifikacijų akademinį pripažinimą vykdantys atsakingi subjektai, jų kompetencija, subjektai, turintys teisę kreiptis dėl išsilavinimo ir kvalifikacijų pripažinimo, pateiktini dokumentai, jų priėmimo, apeliacijų teikimo ir nagrinėjimo tvarka.


Siekiant laiku ir kokybiškai parengti teritorijų planavimo dokumentus, teritorijų planavimo valstybinę priežiūrą atlikti remiantis rizikos vertinimu, kad būtų mažinama administracinė našta ir efektyviai naudojami ištekliai.

Lietuvos Respublikos aplinkos ministerija

VTPSI viršininko  įsakymu buvo papildytas patvirtintas Planavimo sąlygų, prisijungimo sąlygų, specialiųjų reikalavimų ir statybą leidžiančių dokumentų išdavimo tvarkos ir teisėtumo tikrinimo aprašas: numatyta rizikos valdymu pagrįsta planavimų sąlygų patikrinimų atrankos tvarka, kuri numato sudaryti tikrintinų planavimo sąlygų sąrašus. Vykdant nustatytą tvarką, VTPSI viršininko patvirtintame Teritorijų planavimo valstybinės priežiūros departamento 2021 m. darbo plane numatytos priemonė „Sudaryta tikrintinų didelės ir labai didelės rizikos grupei priskirtų planavimo sąlygų sąrašai, vnt.“ ir priemonė „Patikrintų didelės ir labai didelės rizikos grupei priskirtų planavimo sąlygų dalis (sąlygos atrenkamos atlikus jų rizikingumo vertinimą Planavimo sąlygų, prisijungimo sąlygų, specialiųjų reikalavimų ir statybą leidžiančių dokumentų išdavimo tvarkos ir teisėtumo tikrinimo aprašo nustatyta tvarka), proc.“.


Nustatyti valdymo išlaidų skaičiavimo tikslą ir, prireikus, atsiskaitymo tvarką.

Vyriausybės 2021-04-28 nutarimu Nr. 292 (2022-12-14 nutarimo Nr. 1264 nauja redakcija) patvirtintoje Strateginio valdymo metodikoje nustatyta nauja strateginio veiklos plano, funkcijų vykdymo programos ir valdymo programos rengimo, pažangos ir tęstinės veiklos rezultatų stebėsenos, atsiskaitymo už pasiektus rezultatus tvarka. Planuodami pažangos ir tęstinės veiklos priemones ir lėšas, valstybės biudžeto asignavimų valdytojai vadovaujasi pažangos ir tęstinės veiklos išlaidų atskyrimo gairėmis, nurodytomis metodikos 14 priede.


Imtis priemonių, kad Ministrui Pirmininkui derinti teikiami ministerijų strateginių veiklos planų projektai atitiktų visus Strateginio planavimo metodikos reikalavimus ir (ar) būtų pašalinti trūkumai, dėl kurių Vyriausybės kanceliarija teikė pastabas.

Vyriausybės kanceliarijos 2022 m. pateiktais duomenimis, ministerijoms pateiktų rekomendacijų dėl strateginių veiklos planų (SVP) tobulinimo įgyvendinimo stebėsena vykdoma pagal ministerijų parengtą derinimo pažymą, kurioje nurodoma, į kurias rekomendacijas atsižvelgta, o į kurias neatsižvelgta ir kodėl. SVP gali neatitikti pateiktų rekomendacijų tik, jei tai neprieštarauja Vyriausybės 2021-04-28 nutarimu Nr. 292 patvirtintai Strateginio valdymo metodikai. Tokiu atveju vykdomos konsultacijos: Vyriausybės kanceliarijos darbuotojai paaiškina ministerijoms, kaip joms geriau atsižvelgti į pateiktas rekomendacijas ir (arba) kodėl to reikia.Vyriausybės 2022-12-14 nutarimu Nr. 1264 patvirtintas Strateginio valdymo metodikos pakeitimas (https://www.e-tar.lt/portal/lt/legalAct/9d1140a07f9d11ed8df094f359a60216), kuriuo buvo atsisakyta strateginių veiklos planų derinimo su Ministru Pirmininku etapo. Vadovaujantis metodikos 13 p., Vyriausybės kanceliarija konsultuoja strateginio valdymo sistemos dalyvius dėl planavimo dokumentų rengimo ir rengia bei skelbia savo interneto svetainėje su tuo susijusias praktines rekomendacijas. Vadovaujantis metodikos 166 ir 167 p. (taikomi rengiant 2024–2026 m. ir vėlesnių metų SVP), ministerijos SVP projektus kartu su ministro valdymo sričių įstaigų, kurių vadovai yra valstybės biudžeto asignavimų valdytojai, SVP projektais iki einamųjų metų lapkričio 1 d. pateikia Finansų ministerijai ir Vyriausybės kanceliarijai. Kitos įstaigos, kurių vadovai yra valstybės biudžeto asignavimų valdytojai, SVP projektus, kuriuose neviršijami Finansų ministerijos pranešti asignavimų limitai, pateikia Finansų ministerijai. Prireikus Vyriausybės kanceliarija ir Finansų ministerija gautus SVP projektus vertina atsižvelgdamos į pasitarimų dėl planuojamų asignavimų ir siekiamų rezultatų metu iškilusius klausimus ir (arba) siekdamos užtikrinti SVP projektų atitiktį metodikoje nustatytiems reikalavimams. Gavus Vyriausybės kanceliarijos ir (arba) Finansų ministerijos pastabas, SVP projektai turi būti patikslinti iki jų patvirtinimo.


Siekiant kryptingos ir prižiūrimos teritorijos specifiką atitinkančios nusikaltimų prevencijos, nustatyti tvarką, įpareigojančią apskričių vyriausiuosius policijos komisariatus kiekvienais metais identifikuoti ne mažiau kaip 3 nusikaltimų prevencijos prioritetus, pagrįstus prižiūrimos teritorijos kriminogeninės situacijos analize, ir rengti prižiūrimos teritorijos situacinės prevencijos planus, į kuriuos būtų įtraukiamos bendrosios nusikaltimų prevencijos priemonės.

Policijos departamentas prie Lietuvos Respublikos vidaus reikalų ministerijos

Rekomendacijai įgyvendinti numatytos 2 priemonės, kurios yra įgyvendintos. 2021-12-31 patvirtintas Situacijų prevencijos organizavimo apskričių vyriausiuosiuose policijos komisariatuose aprašas, kuris nustato situacijos analizės pagrindu tam tikroje teritorijoje identifikuotų problemų sprendimui nukreiptų prevencinių priemonių planavimą ir įgyvendinimą bei įvykdytų priemonių veiksmingumo vertinimą. 2022 metais apskričių vyriausiųjų policijos komisariatų viršininkai patvirtino Prižiūrimų teritorijų situacijų prevencijos priemonių įgyvendinimo planus, kuriuose numatytos situacijų prevencijos priemonės, jas vykdantys padaliniai, priemonių įgyvendinimo laikotarpiai, siekiami rezultatai bei jų vertinimo kriterijai.


Parengti muziejinių vertybių finansinės apskaitos ir inventorizacijos rekomendacijas (teisės aktus), atitinkančias viešojo sektoriaus apskaitos ir atskaitomybės standartų ir Vyriausybės 2022-06-15 nutarimu Nr. 630 patvirtintų Inventorizacijos taisyklių reikalavimus.


Siekiant užtikrinti viešojo sektoriaus duomenų saugumą, privatumą ir vientisumą, reikia gerinti informacijos apie DI sistemų duomenų vaidmenį ir poveikį taikant, kuriant ar naudojant dirbtinį intelektą per visą jų gyvavimo ciklą valdymą.

Lietuvos Respublikos ekonomikos ir inovacijų ministerija


2. Sukurti aiškų ir kompleksišką atliekų tvarkytojų kontrolės mechanizmą, koordinuoti valstybinę aplinkos apsaugos kontrolę vykdančių institucijų veiksmus ir sistemingai bendradarbiauti su kitomis institucijomis: • naujai kuriamoje gaminių ir pakuočių atliekų apskaitos sistemoje (GPAIS) numatyti priemones, kad atliekų tvarkytojai teiktų ir tikslintų atliekų tvarkymo ataskaitas nustatytais terminais, o Aplinkos apsaugos agentūra laiku užtikrintų atliekų tvarkymo ataskaitų kontrolę; • įvertinti, ar tikslinga kasmet tikrinti visus atliekų tvarkytojus, turinčius teisę išrašyti įrodančius dokumentus, ir, jei reikalinga, priimti sprendimus kasmet tikrinti tik tuos, kurie praėjusiais kalendoriniais metais išrašė atliekų sutvarkymą įrodančių dokumentų, o kitus tikrinti atsižvelgiant į nustatytas rizikas; • sukurti aiškų ir kompleksišką atliekų tvarkytojų, turinčių teisę išrašyti atliekų sutvarkymą įrodančius dokumentus, patikrinimo mechanizmą (nustatyti centrinės būstinės ir filialų patikrinimų eiliškumą, patikrinimo turinį, rezultatų įforminimo tvarką); • išnagrinėti regionų aplinkos apsaugos departamentų bendradarbiavimo su kitomis institucijomis galimybes ir numatyti atvejus, kada patikrinimai būtų vykdomi kartu su kitų institucijų atstovais; • užtikrinti regionų aplinkos apsaugos departamentų veiklos koordinavimą ir jų nuolatinį, sistemingą tarpusavio bendradarbiavimą.

Įgyvendinant rekomendaciją buvo pakeistas  Atliekų tvarkymo įstatymas, įvykdytos priemonės kuriant kompleksišką atliekų tvarkytojų kontrolės mechanizmą, pradėjo veikti Vieninga gaminių, pakuočių ir atliekų informacinė sistema (GPAIS).


Siekiant nustatyti pagrindinius ūkinius reikalavimus ir apsaugoti miškus, užtikrinti, kad visų miškų plotams ne vėliau kaip per 3 metus nuo įtraukimo į Miškų kadastrą būtų nustatyta miškų grupė.


Imtis priemonių, kad ministerijų veiklos ataskaitos atitiktų Strateginio planavimo metodikos reikalavimus, jose aiškiai matytųsi esminiai pokyčiai ir iššūkiai ministro valdymo srityje, koordinuojamų planavimo dokumentų ir Vyriausybės programos įgyvendinimas. Ataskaitos turėtų būti draugiškesnės skaitytojui.

Strateginio planavimo metodikos pakeitimas 2018-02-28 Vyriausybės nutarimu Nr. 188 (neteko galios nuo 2019-02-15) ir Viešojo sektoriaus subjekto metinės veiklos ataskaitos ir viešojo sektoriaus subjektų grupės metinės veiklos ataskaitos rengimo tvarkos aprašas, patvirtintas 2019-02-13 nutarimu Nr. 135 (reglamentuoja atsiskaitymą už 2018 m. ir vėlesnių metų veiklos rezultatus). Patikslinta metinės veiklos ataskaitos forma, supaprastinant atsiskaitymo už metinius veiklos rezultatus reikalavimus, atsiskaitant už strateginių tikslų pasiekimą ir Vyriausybės programos vykdymą. Asignavimų valdytojams neliko prievolės detaliai atsiskaityti už kiekvieną vykdomą strateginio veiklos plano programą, ataskaitose apibendrinami pasiekti pokyčiai ir veiklos rezultatai strateginių tikslų ir efekto vertinimo kriterijų bei Vyriausybės programos įgyvendinimą krypties lygiu. Tačiau nė viena iš 14 ministerijų 2017 m. veiklos ataskaitoje nepateikė visos teisės aktuose reikalaujamos informacijos.


Siekiant teisingai suplanuoti valstybės ir savivaldybių biudžetų pajamas ir paprastinti gyventojų pajamų mokesčio lėšų apskaitą, tobulinti galiojantį gyventojų pajamų mokesčio paskirstymo tarp biudžetų teisinį reguliavimą.

Priimtas Lietuvos Respublikos savivaldybių biudžetų pajamų nustatymo metodikos įstatymo Nr. VIII-385 5, 10 straipsnių pakeitimo ir 12 straipsnio pripažinimo netekusiu galios įstatymas (2017 m. gruodžio 5 d. įstatymas Nr. XIII-808). Neteko galios nuostata, kad Valstybės biudžeto bendrosios dotacijos kompensacijos (BDK) savivaldybių biudžetams yra skiriamos dėl Seimo ar Vyriausybės priimtų sprendimų atsirandantiems savivaldybių biudžetų pajamų ir išlaidų pokyčiams kompensuoti. BDK pakeistos atitinkama gyventojų pajamų mokesčio dalimi.


Siekiant didinti valstybės biudžeto pajamas, peržiūrėti fizinių asmenų nekilnojamojo turto apmokestinimą.

Nekilnojamojo turto mokesčio įstatymo Nr. X-233 6 ir 7 straipsnių pakeitimo įstatymo nuostatos iš esmės nedaro teigiamo poveikio valstybės biudžeto pajamoms, nes nekeičiant minimalios  apmokestinamosios vertės tikėtina nepadidės mokesčio mokėtojų skaičius, o papildomai gautos pajamos (dėl 1 proc. ir 2 proc. tarifo) bus nereikšmingos. Šie pakeitimai nesumažins mokesčio administracinės naštos, nes jo administravimo procesas (ypač nustatant potencialius mokesčių mokėtojus ir jų valdomo nekilnojamojo turto vertę) pareikalaus nemenkų sąnaudų. Įgyvendinus pasirinktas priemones rekomendacijos tikslai – didinti valstybės biudžeto pajamas ir mažinti mokesčių administracinę naštą – lieka nepasiekti.


Parengti ir patvirtinti Seimo nutarimu  patvirtintų Lietuvos mokslo ir inovacijų politikos kaitos gairių įgyvendinimo priemonių planą, jame numatyti inovacijų plėtros ir mokslo pažangos kryptingo koordinavimo, tyrimais ir įrodymais grįsto strateginio planavimo taikymo, inovacijų kūrimo ir diegimo viešajame ir verslo sektoriuose priemones. Vertinti jo įgyvendinimą.

2016 m. rugsėjo 27 d. Lietuvos Respublikos Seimo nutarimo Nr. XII-2654 „Dėl Lietuvos mokslo ir inovacijų politikos kaitos gairių“ (toliau – Gairės) nuostatos atspindėtos Vyriausybės patvirtintose Mokslo bei Ekonomikos transformacijos ir konkurencingumo plėtros programose.Lietuvos Respublikos švietimo, mokslo ir sporto ministerijos mokslo plėtros programoje aktualizuoti 2.1., 2.2., 2.6., ir 2.7. Gairių punktai. Lietuvos Respublikos ekonomikos ir inovacijų ministerijos 2021–2030 m. Ekonomikos transformacijos ir konkurencingumo plėtros programoje aktualizuoti 2.2, 2.6. ir  2.7 Gairių punktai.


Siekiant užtikrinti, kad visiems gyventojams būtų tiekiamas saugos ir kokybės reikalavimus atitinkantis vanduo derinant vandens tiekėjų parengtus geriamojo vandens tiekimo programinės priežiūros planus, užtikrinti, kad į juos būtų įtraukti higienos normoje HN 24 nurodytų rodiklių tyrimai ir stiprinti šių planų įgyvendinimo kontrolę

Valstybinė maisto ir veterinarijos tarnyba

Stiprinant Valstybinės maisto ir veterinarijos tarnybos pareigūnų gebėjimus ir tobulinant geriamojo vandens programinės priežiūros planų vykdymo kontrolę pasiekta, kad iš 95 proc. vandenviečių  geriamasis vanduo yra tiekiamas atlikus visų privalomų rodiklių tyrimus.


Siekiant, kad valstybinė žemė būtų nuomojama naudingiau, keisti teisinį reglamentavimą ir nustatyti kriterijus, kuriais remiantis būtų galima objektyviai įvertinti formuojamo valstybinės žemės sklypo dydį atsižvelgiant į jame esančio statinio eksploatavimo poreikius.

1. 2017 m. užsakytas mokslinis darbas ,,Tyrimo, kuriuo siekiama nustatyti kriterijus dėl formuojamo valstybinės žemės sklypo dydžio pagal jame esančio statinio ar įrenginio eksploatavimo poreikius bei pateisinamą/nepateisinamą statinio ar įrenginio nenaudojimo laikotarpį ne aukciono būdu nuomojant valstybinę žemę“.2. Parengtas LRV nutarimo ,,Dėl Lietuvos Respublikos Vyriausybės 1999 m. kovo 9 d. nutarimo Nr. 260 „Dėl naudojamų kitos paskirties valstybinės žemės sklypų pardavimo ir nuomos“ pakeitimo“ projektas (LRV priimtas 2018 04 25 nutarimas Nr. 404, įsigaliojo nuo 2018-06-01), kuriuo 2.2 papunktis papildytas nuostata, kad  valstybinės žemės sklypų, parduodamų ar išnuomojamų pagal Taisykles, administravimo metodiką tvirtina žemės ūkio ministras.3. Žemės ūkio ministras 2020 m. sausio 24 d. įsakymu Nr. 3D-40 patvirtino Kitos paskirties valstybinės žemės sklypų, parduodamų ar išnuomojamų ne aukciono būdu, administravimo metodiką. Joje nustatyta, kaip apskaičiuojamas valstybinės žemės sklypo, reikalingo statiniams eksploatuoti, dydis.


Siekiant, kad valstybinė žemė būtų nuomojama naudingiau, keisti teisinį reglamentavimą ir nustatyti kriterijus, kuriais remiantis būtų galima objektyviai įvertinti, koks statinio, esančio valstybinėje žemėje, nenaudojimo pagal paskirtį laikotarpis gali būti pateisinamas, o koks laikotarpis būtų traktuojamas kaip ekonominio efektyvumo nesukuriantis elgesys su daiktu.

1. 2017 m. užsakytas mokslinis darbas ,,Tyrimo, kuriuo siekiama nustatyti kriterijus dėl formuojamo valstybinės žemės sklypo dydžio pagal jame esančio statinio ar įrenginio eksploatavimo poreikius bei pateisinamą/nepateisinamą statinio ar įrenginio nenaudojimo laikotarpį ne aukciono būdu nuomojant valstybinę žemę“.2. Parengtas LRV nutarimo ,,Dėl Lietuvos Respublikos Vyriausybės 1999 m. kovo 9 d. nutarimo Nr. 260 „Dėl naudojamų kitos paskirties valstybinės žemės sklypų pardavimo ir nuomos“ pakeitimo“ projektas (LRV priimtas 2018 04 25 nutarimas Nr. 404, įsigaliojo nuo 2018-06-01), kuriuo 2.2 papunktis papildytas nuostata, kad  valstybinės žemės sklypų, parduodamų ar išnuomojamų pagal Taisykles, administravimo metodiką tvirtina žemės ūkio ministras.3. Žemės ūkio ministras 2020 m. sausio 24 d. įsakymu Nr. 3D-40 patvirtino Kitos paskirties valstybinės žemės sklypų, parduodamų ar išnuomojamų ne aukciono būdu, administravimo metodiką. Joje aprašytas valstybinės žemės sklype esančio statinio naudojimo pagal paskirtį galimybių įvertinimas.


Nustatyti kriterijus, susijusius su valstybinio universiteto ilgalaikio turto valdymu ir naudojimu: Investicijoms į ribotos civilinės atsakomybės juridinius asmenis.

2020-06-25 Seime priimtas Lietuvos Respublikos mokslo ir studijų įstatymo Nr. XI-242 90 straipsnio pakeitimo įstatymas Nr. XIII-3144. Įstatymu nustatyti investavimo kriterijai, kuriuos patenkinus valstybinės aukštosios mokyklos nuosavybės teise valdomą turtą galės investuoti į ribotos civilinės atsakomybės juridinius asmenis. Įstatymo pakeitimai leis užtikrinti, kad būtų investuojamas tik nuosavybės teise valdomas turtas, o investicijos būtų pagrįstos ir naudingos aukštosioms mokykloms ir visuomenei.


Siekiant strateginio planavimo ir biudžeto formavimo sistemos pertvarką įgyvendinti nustatytu laiku, numatyti papildomas kontrolės priemones, užtikrinančias, kad būtų laikomasi patvirtintų terminų.

Vyriausybės kanceliarijos vykdomi projektai, skirti įgyvendinti Vyriausybės programos įgyvendinimo plane numatytą darbą 3.1.5. „Strateginio planavimo ir biudžeto formavimo sistemos pertvarka, didinant orientaciją į rezultatus ir užtikrinant finansinį tvarumą", 2017-09-28 įtraukti į strateginių projektų portfelį (Vyriausybės strateginių projektų portfelio komisija sudaryta Vyriausybės 2017-08-23 nutarimu Nr. 696).Komisijos 2017-11-13 posėdyje buvo svarstomi strateginio planavimo ir biudžeto formavimo sistemos pertvarką įgyvendinančių projektų aprašymai: „Naujos strateginio planavimo sistemos, kuri apims strateginio, regioninio ir teritorinio planavimo procesus, sukūrimas ir įgyvendinimas“ ir „Vidutinės trukmės viešųjų išlaidų planavimo susiejimas su siekiamais rezultatais“.Vadovaujantis komisijai pateiktu projektų įgyvendinimo tvarkaraščiu, plane numatytos 3.1.5. darbo priemonės, skirtos Valstybės kontrolės auditų „Programinis biudžetas: strateginių veiklos planų sudarymas ir įgyvendinimo stebėsena“, „Valstybės investicijų 2015 metais programos valdymas“, „Lietuvos Respublikos 2015 metų valstybės konsoliduotųjų finansinių ir biudžeto vykdymo ataskaitų rinkinių teisingumas ir valstybės biudžeto vykdymo vertinimas“ metu pateiktų rekomendacijų įgyvendinimui, turi būti įgyvendintos:- audito „Programinis biudžetas: strateginių veiklos planų sudarymas ir įgyvendinimo stebėsena“ rekomendacijos – 2020 m. IV ketv.;- audito „Valstybės investicijų 2015 metais programos valdymas“ rekomendacijos – 2020 m. II ketv.;- audito „Lietuvos Respublikos 2015 metų valstybės konsoliduotųjų finansinių ir biudžeto vykdymo ataskaitų rinkinių teisingumas ir valstybės biudžeto vykdymo vertinimas“ rekomendacijos – 2020 m. IV ketv.Komisijos 2017-11-13 posėdyje paskirti asmenys, atsakingi už šių projektų eigos ir rezultatų kokybės stebėseną, informacijos pateikimą komisijai ir jos nariams: finansų viceministras Darius Sadeckas (projektų savininkas), Finansų ministerijos Biudžeto departamento direktoriaus pavaduotoja Asta Butrimė (projektų vadovė).


Nacionaliniam bendrųjų funkcijų centrui numatyti priemones, kurios užtikrintų finansinių ir biudžeto vykdymo ataskaitų rinkinių sudarymą laiku

Sukurta biudžeto ir finansinių ataskaitų rengimo proceso (eigos) stebėsenos sistema, įpareigojanti darbuotojus, atsakingus už ataskaitų parengimą, teikti duomenis apie ataskaitų rengimo proceso eigą, grupių vadovus - kontroliuoti, kada parengiamos ir pateikiamos ataskaitos, analizuoti vėlavimo priežastis.


Siekiant projektinio finansavimo skaidrumo, viešinti visą informaciją, susijusią ne tik su lėšų skyrimu projektams finansuoti, bet ir su projektų įgyvendinimu (įgyvendinimo rezultatus).

Vyriausybės kanclerio 2019-09-23 įsakymu Nr. V-210 Istorinės atminties puoselėjimą įgyvendinančių projektų finansavimo tvarkos aprašas papildytas 881 punktu, kuriame nustatyta, kad „įgyvendinus einamųjų metų projektus" (pasirašius visų įgyvendinamų projektų veiklų perdavimo–priėmimo aktus), informacija apie įgyvendintų projektų tikslus, eigą ir pasiektus rezultatus skelbiama Vyriausybės kanceliarijos interneto svetainėje http://lrvk.lrv.lt ne vėliau kaip iki einamųjų metų gruodžio 31 d.“Vyriausybės kanceliarija, įgyvendinusi visus 2019 metų Istorinės atminties puoselėjimą įgyvendinančius projektus, Vyriausybės kanceliarijos svetainėje www.lrvk.lt iki 2019 metų pabaigos paskelbė apibendrintą informaciją apie įgyvendintus šiuos projektus, jiems skirtą finansavimą ir pasiektus rezultatus.


Rekomenduojame Palangos miesto savivaldybei ištaisyti apskaitos klaidas- gautą turtą ir (Ar) paslaugas buhalterinėje apskaitoje užregistruoti vadovaujantis viešojo sektoriaus apskaitos ir finansinės atskaitomybės standartų reikalavimais.

Pergrupuotas ir apskaitytas ilgalaikis materialus turtas "Nebaigtos statybos" straipsnyje.


Imtis priemonių, kurios užtikrintų, kad informacija apie įstaigos dalyvavimą teisminiuose ginčuose, jų eigą ir galimą baigtį, iš kurių gali kilti įsipareigojimų , reguliariai būtų teikiama asmenims, atsakingiems už finansinių ataskaitų rengimą.

Vilniaus apskrities priešgaisrinė gelbėjimo valdyba

Įsakymu 2018.01.05 Nr.1-5 paskirtas atsakingas asmuo už informacijos  apie dalyvavimą teisminiuose ginčuose ir jų baigtį pateikimą Finansų ir planavimo skyriui


Viešojo saugumo tarnyba prie Vidaus reikalų ministerijos

Atliko pajamų ir sąnaudų, susijusių su valgyklos veikla koregavimą.


Rekomenduojame Lietuvos sporto medicinos centrui imtis priemonių, kad 2018 m. finansinėse ataskaitose (įskaitant tarpines) nekilnojamosios kultūros vertybės būtų nurodytos teisinga verte.

Įstaigos tarpinėje Finansinėje ataskaitoje 2018-06-30 nekilnojamosios kultūros vertybės nurodytos tikrąja verte.


Siekiant užtikrinti, kad uosto žemės nuomininkų veikla uoste padėtų pasiekti jo veiklos tikslus, įteisinti kriterijus, apibrėžiančius uosto funkcinę paskirtį atitinkančią veiklą.

Siekiant užtikrinti, kad uosto žemės nuomininkų veikla uoste padėtų pasiekti jo veiklos tikslus, Lietuvos Respublikos susisiekimo ministro 2023 m. lapkričio 23 d. įsakymas Nr. 3-473  įteisinti kriterijai, apibrėžiantys uosto funkcinę paskirtį atitinkančią veiklą.


Nustatyti ir taikyti priemones, skatinančias gydymo įstaigas nuolat tobulinti nepageidaujamų įvykių valdymą.

Lietuvos Respublikos sveikatos apsaugos ministerija

Įteisintas Nepageidaujamų įvykių valdymo modelis, kuris paskelbtas Higienos instituto interneto svetainėje http://www.hi.lt/lt/nepageidaujami_ivykiai.html. Sveikatos apsaugos ministro 2020-06-12 įsakymu Nr. V-1451 patvirtinus Nepageidaujamų įvykių stebėsenos aprašo pakeitimus (nauja redakcija) nepageidaujamų įvykių valdymą nacionaliniu lygiu koordinuoja Nepageidaujamų įvykių ekspertų komisija, kuri vertina nepageidaujamų įvykių stebėsenos rezultatus, nustato prioritetines pacientų saugos tobulinimo sritis ir teikia sveikatos apsaugos ministrui siūlymus dėl nepageidaujamų įvykių prevencijos priemonių nacionaliniu mastu kūrimo ir diegimo asmens sveikatos priežiūros įstaigose. Priimtas Pacientų teisių ir žalos sveikatai atlyginimo įstatymo Nr. I-1562 2, 7, 8, 13, 20 straipsnių ir V skyriaus pakeitimo įstatymas (2019-07-18 Nr. XIII-2377) įteisino žalos be kaltės modelį, skatinant atskleisti asmens sveikatos priežiūros specialistų klaidas ir imtis priemonių, kad jos nesikartotų, o patyrusiems žalą pacientams sudaryti galimybes greičiau ir paprasčiau gauti žalos atlyginimą.


Priimti sprendimus dėl netinkamo naudoti turto nurašymo laiku, išardymo ir likvidavimo bei sunaudoto ūkinio inventoriaus nurašymo.

Atlikta metinė inventorizacija, metinės centrinės inventorizacijos komisijos 2018-01-30 aktas Nr.47AKT-43. VST vado 2018-02-27 įsakymas Nr.47V-225 dėl centriinės inventorizacijos komisijos siūlymų įgyvendinimo plano. Rekomendacija įgyvendinta


Siekiant užtikrinti, kad valstybės ar savivaldybių institucijos pagal vykdomą veiklą galėtų pasirinkti tinkamiausią juridinio asmens teisinę formą, leidžiančią pasiekti geriausių rezultatų jį valdant, teisės aktuose nustatyti detalius VšĮ steigimo kriterijus juridinio asmens teisinei formai parinkti.

Pakeistas Viešųjų įstaigų įstatymo Nr. I-1428 įstatymas (XIV-2242). Šiuo įstatymu ir jį įgyvendinančiais teisės aktais siekiama palaipsniui mažinti viešojo sektoriaus fragmentaciją ir gryninti (labiau atskirti) biudžetinių ir viešųjų įstaigų kompetenciją.


Paramos gavėjai turėtų parengti aiškų pokyčių valdymo planą, taikytiną, kai atsiranda nukrypimų. Siekiant užtikrinti, kad visi nukrypimai būtų nustatyti laiku, šis planas turėtų būti susietas su globalaus projekto rizikos valdymo sistema. Turėtų būti dokumentais patvirtinta, kokių sprendimų ir poveikio mažinimo priemonių imamasi siekiant sušvelninti pokyčių poveikį.

2021 m. kovo 12 d. vykusiame Baltijos Ministrų Tarybos susitikime ministrai pirmininkai priėmė bendrą sprendimą, pagal kurį pirminis dėmesys turi būti skiriamas realių praktinių projekto kritinio takelio veiklų ir darbų įgyvendinimui - statybos darbų vykdymui. Yra įdiegta integruotos projekto "Rail Baltica" valdymo, planavimo, ataskaitų rengimo ir rizikų valdymo sistema. Paramos gavėjai gauna reguliarias informatyvias savaitines ir mėnesines ataskaitas apie projekto įgyvendinimą ir kylančias rizikas bei siūlomas priemones šių rizikų pasireiškimo sumažinimui.Nustatytoje projekto sprendimų matricoje  numatyta strateginių klausimų eskalavimo ir su tuo susijusių sprendimų (įskaitant pokyčių valdymą) priėmimo seka.


Siekiant užtikrinti Registrų centro tvarkomų valstybės informacinių išteklių aukštą prieinamumą, pakankamą greitaveiką ir veiklos tęstinumą, numatyti priemones, kurios užtikrintų, kad visų Registrų centro tvarkomų valstybės informacinių išteklių saugos atitikties ir rizikos vertinimai būtų atliekami nustatytu periodiškumu.

Registrų centro generalinio direktoriaus 2022-03-24 įsakymu Nr. VE-208 (1.3 E) patvirtintas registrų ir valstybės informacinių sistemų informacinių technologijų saugos atitikties vertinimo veiklų 2022 m. planas (grafikas). Nustatytais terminais atlikti saugos atitikties ir rizikos vertinimai, 100 proc. pasiektas rekomendacijos pokyčio rodiklis „Registrų centro tvarkomų pirmos ir antros kategorijos valstybės informacinių išteklių, kurių saugos atitikties vertinimas atliktas kasmet, dalis".Taip pat siekiant užtikrinti vertinimų periodiškumo tęstinumą, Registrų centro generalinio direktoriaus 2023-01-11 įsakymu Nr. VE-31 (1.3 E) pavesta sudaryti registrų ir valstybės informacinių sistemų informacinių technologijų saugos atitikties vertinimo veiklų 2023 m. planą (grafiką).


Siekiant Ekonomikos ir inovacijų ministerijoje valdyti su visų Ekonomikos gaivinimo ir atsparumo didinimo plano rodiklių pasiekimu susijusias rizikas, reglamentuoti vidaus kontrolės priemones, kai rodiklių siekiama netaikant projektinio valdymo.

Siekiant Ekonomikos ir inovacijų ministerijoje valdyti su visų Ekonomikos gaivinimo ir atsparumo didinimo plano rodiklių pasiekimu susijusias rizikas (kai rodiklių siekiama taikant ne tik projektinį valdymą), ministerijoje sukurtas RRF rodiklių stebėsenos įrankis. Strateginio planavimo darbo grupės (SPDG) 2023-12-29 posėdžio protokolu Nr. (33.8-81)-252-195 patvirtintas SPDG darbo reglamento pakeitimas, kuriuo įtvirtinta prievolė SPDG nariams koordinuoti ir prižiūrėti ekonomikos ir inovacijų ministro valdymo sričių programų ir projektų įgyvendinimą, ne rečiau kaip kartą per ketvirtį peržiūrėti ir įvertinti RRF rodiklių pasiekimo progresą. Ministerijoje reglamentavus vidaus kontroles priemones rodiklių pasiekimo rizikoms valdyti, pasiekta siektina 100 proc. rodiklio „Rodiklių, kurių rizikoms valdyti Ekonomikos ir inovacijų ministerijoje reglamentuotos kontrolės priemonės (atsakomybių nustatymas, detalių planų sudarymas, rizikų vertinimas ir valdymas, reguliari stebėsena), dalis“ reikšmė.


Vidaus teisės aktuose nustatyti veiklų sąrašą ir valandų bendruomenei bei profesiniam tobulėjimui paskirstymo kriterijus.

Raseinių Viktoro Petkaus pagrindinė mokykla

Siekiant, kad mokytojų darbo krūvis ir atlygis būtų nustatomi skaidriai ir teisingai, Raseinių Viktoro Petkaus pagrindinės mokyklos direktoriaus 2020-08-28 įsakymu Nr. V-24-108 patvirtintas Raseinių Viktoro Petkaus pagrindinės mokyklos darbuotojų darbo apmokėjimo sistemos aprašas, kuriame nustatytas veiklų sąrašas ir valandų mokyklos bendruomenei bei profesiniam tobulėjimui paskirstymo kriterijai.


Užtikrinti, kad būtų renkami ir analizuojami tikslūs ir išsamūs duomenys apie:neformaliojo švietimo veiklose dalyvaujančius mokinius;neformaliojo švietimo paslaugų teikėjus;vykdomas šio švietimo programas;šiam švietimui skiriamas lėšas.

Lietuvos Respublikos švietimo, mokslo ir sporto ministerija

2015 m. rugsėjo 1 d. Švietimo ir mokslo ministerijos įsakymu Nr. V-946 „Dėl Mokinių, dalyvaujančių neformaliojo vaikų švietimo veiklose apskaitos“, numatyta, kad nuo 2015/16 mokslo metų vaikai, dalyvaujantys neformaliojo vaikų švietimo programose, finansuojamose iš savivaldybių ar valstybės biudžeto lėšų, turi būti registruojami Mokinių registre, o vykdomos neformaliojo vaikų švietimo programos registruojamos Kvalifikacijos tobulinimo programų ir renginių registre. Tam tikslui Švietimo informacinių technologijų centras patobulino Mokinių ir Kvalifikacijos tobulinimo programų ir renginių registro bei Švietimo valdymo informacinės sistemos (ŠVIS) programinę įrangą, kuri užtikrina neformaliojo švietimo veikloje dalyvaujančių mokinių apskaitą.


Atsisakyti su veikla nesuderinamų funkcijų (maisto gaminimo ir sveikatos priežiūros paslaugų).

Atsisakė su veikla VST vado 2018-01-09 įsakymu Nr.47V-18 "Dėl viešojo saugumo tarnybos prie VRM Pajėgų tiesioginės paramos valdybos aptarnavimo sektoriaus valgyklos veiklos nutraukimo" nutraukė valgyklos veiklą nuo 2018-03-01 d.


Siekiant užtikrinti pakankamą švietimo pagalbos specialistų etatų skaičių mokyklose, diferencijuoti mokinio krepšelio lėšas pagal specialiųjų ugdymosi poreikių lygį.

Lietuvos Respublikos Vyriausybės 2018-07-11 nutarimu Nr. 679 patvirtintas Mokymo lėšų apskaičiavimo, paskirstymo ir panaudojimo tvarkos aprašas, kuriame nustatyti skirtingi ugdymo reikmių koeficientai (pareiginės algos baziniai dydžiai), atsižvelgiant į mokinio specialiųjų ugdymosi poreikių lygį. Pagal aprašą lėšos švietimo pagalbai atskiriamos nuo mokyklų administravimui ir valdymui skirtų lėšų, jos skaičiuojamos pagal nustatytą dydį kiekvienam mokiniui, atsižvelgiant į ugdymo pakopą ir specialiųjų ugdymosi poreikių lygį (mokiniams, turintiems nedidelių arba vidutinių specialiųjų ugdymosi poreikių, integruotiems į bendrąsias klases; mokiniams, turintiems didelių arba labai didelių ugdymosi poreikių, integruotiems į bendrąsias klases). Tačiau minėti reglamentavimo pakeitimai vis dar neleidžia užtikrinti pakankamo švietimo pagalbos specialistų etatų skaičiaus mokyklose, o 2020 m. pabaigoje trūko apie 4640 šių specialistų etatų. Švietimo, mokslo ir sporto ministerija kartu su kitų šalių ministerijomis dalyvavo Europos Specialiojo ir Įtraukiojo Ugdymo Agentūros 2016-2018 m. vykdytame projekte (KA-3) "Įtraukiojo švietimo sistemų finansavimo politika". Parengta projekte dalyvavusių šalių švietimo sistemų finansavimo analizė ir išvados, kurios bus panaudotos rengiant Švietimo įstatymo pakeitimo įgyvendinamuosius teisės aktus.Kadangi švietimo pagalbos prieinamumo užtikrinimas yra tęstinis procesas, priėmus Švietimo įstatymo pakeitimus dėl įtraukties švietime numatytas veiksmų planas šioms problemoms spręsti ir skiriamos papildomos lėšos švietimo pagalbos specialistų etatams steigti, rekomendacijos stebėseną baigiame.


Rekomenduojame ištaisyti atostogų rezervo kaupimo klaidas.

Vilniaus Gedimino technikos universitetas

Ištaisytos atostogų rezervo kaupimo klaidos.


Siekiant tobulinti įtraukiojo ugdymo organizavimą ir skatinti visuomenės toleranciją neįgaliems asmenims, veiklos planavimo dokumentuose numatyti ir įgyvendinti priemones, susijusias su visuomenės tolerancijos neįgaliesiems didinimu švietimo srityje.

Švietimo, mokslo ir sporto ministerija 2019 m savivaldybių administracijos švietimo padalinių vadovams organizavo seminarą, skirtą užtikrinti palankias sąlygas vaikų ugdymo(si) sėkmei bei projektuoti tolimesnius veiksmus. 2019 m. Nacionalinė švietimo agentūra kartu su Švietimo, mokslo ir sporto ministerija organizavo viešas paskaitas – diskusijas. 2017 m. sukurtas videofilmas „Ką žinome apie autizmo spektro sutrikimų turinčių vaikų ugdymą?“ (ministerija, Ugdymosi plėtotės centras), kuris 2018 m. buvo pristatytas savivaldybių švietimo padalinių vedėjų renginiuose, patalpintas Ugdymo plėtotės centro internetiniame puslapyje. 2019 m. sukurtas vaizdo klipas “Skirtingi bet drauge” (buvo demonstruojamas Vilniaus viešajame transporte).  Rengiant Švietimo įstatymo 5, 14, 21, 29, 30, 34 ir 36 straipsnių pakeitimo ir įstatymo papildymo 451 straipsniu įstatymo projektą, vykdytos 3 viešosios konsultacijos su neįgaliuosius atstovaujančiomis nevyriausybinėmis organizacijomis, jų siūlymai panaudoti rengiant įstatymo pataisas.2020 m. ministerija organizavo viešąsias konsultacijas, kurių metu su grupėmis, atstovaujančiomis įvairių ugdymosi poreikių vaikus, jų tėvus, mokytojus ir pagalbos mokiniui specialistus, NVO, buvo siekiama susitarti, kokie konkretūs darbai turi būti atlikti, kai 2024 m. rugsėjį įsigalios Švietimo įstatymo pakeitimas. Švietimo, mokslo ir sporto ministerijos, Nacionalinės švietimo agentūros, Lietuvos aklųjų ir silpnaregių ugdymo centro interneto svetainėse skelbiama informacija apie vaikams su specialiaisiais ugdymosi poreikiais skiriamą švietimo pagalbą, įvairi metodinė medžiaga darbui su šiais vaikais, tačiau nepakanka informacijos, skatinančios visos visuomenės toleranciją neįgaliesiems ir specialiųjų poreikių turintiems mokiniams. Ministerijos nuomone, visuomenės tolerancijos neįgaliesiems skatinimas yra tęstinė veikla, o priėmus Švietimo įstatymo pakeitimus šiai veiklai skiriamas dėmesys didesnis. Įtraukties švietime plėtros 2021–2024 metų veiksmų plano projekte, siekiama, į įtraukties švietime kūrimą įtraukti kuo daugiau suinteresuotų asmenų, keisti požiūrį į įvairius ugdymosi poreikius, negalias ar išskirtinius gebėjimus. Numatyta organizuoti viešąsias konsultacijas, teikti konsultacinę pagalbą savivaldybėms dėl kokybiškos įtraukties švietime; vykdyti viešąsias konsultacijas mokykloms dėl bendrųjų ugdymo planų pritaikymo ir ugdymo turinio individualizavimo mokiniams, turintiems specialiųjų ugdymosi poreikių. Numatyta sukurti rubrikas ministerijos, Nacionalinės švietimo agentūros, Kvalifikacijos ir profesinio mokymo centro, Lietuvos mokinių neformaliojo švietimo centro interneto svetainėse ir jose skelbti informaciją apie įtrauktį švietime Lietuvoje ir kitose šalyse.


Organizuoti informacijos apie metodikas, skirtas padėti pedagogams kokybiškai organizuoti specialiųjų ugdymosi poreikių turinčių vaikų ugdymą, sklaidą (skelbti metodikas Švietimo ir mokslo ministerijos arba kitos atsakingos institucijos tinklalapyje, organizuoti specialistų mokymus šių metodikų taikymo ar kt. klausimais).

Švietimo, mokslo ir sporto ministerijai pavaldžių centrų interneto svetainės atnaujinamos, jose talpinama įvairi medžiaga specialiųjų ugdymosi poreikių turinčių mokinių ugdymo tema.Nacionalinė švietimo agentūra administruoja internetinį portalą Mokykla TV, kur skiriamas dėmesys specialiųjų ugdymosi poreikių turinčių vaikų pažinimui ir ugdymui: pateikiami transliacijų įrašai su informacija, kaip atpažinti, ugdyti vaikus su autizmo, kitais specialiais ugdymosi poreikiais, atskleidžiama kai kurių mokyklų, užsienio šalių patirtis, pateikiamas mokomasis filmas. Visi parengti leidiniai, metodinė medžiaga apie vaikų, turinčių įvairių sutrikimų, atpažinimą, lavinimą prieinama internetu.Lietuvos aklųjų ir silpnaregių ugdymo centro interneto svetainėje (srvks.lt) skelbiamos rekomendacijos darbui su sutrikusios regos vaikais, vaikais, turinčių įvairiapusių raidos sutrikimų (pvz., leidinys „Pasiruošimas ugdyti vaiką, turintį autizmo spektro sutrikimų“, Funkcinio elgesio vertinimo gairės su elgesio vertinimo įrankiais). LASUC parengus metodinę medžiagą ar rekomendacijas, pedagogai apmokomi taikyti jas LASUC renginių bei konsultacijų metu, organizuojami seminarai.Vienas iš ministerijos patvirtintų 2017-2019 ir 2020-2022 m. mokytojų ir pagalbos mokytojui specialistų kvalifikacijos tobulinimo prioritetų yra mokinio skirtybių suvokimas, atpažinimas ir panaudojimas siekiant jo pažangos. Pagal šią prioriteto kryptį akredituotos 67 kvalifikacijos tobulinimo programos.Mokytojų, švietimo pagalbos specialistų, dirbančių su įvairiomis specialiųjų ugdymo poreikių turinčių mokinių grupėmis, kvalifikacijos tobulinimas vykdomas, įgyvendinant projektą „Pedagogų ir švietimo pagalbos specialistų kvalifikacijos tobulinimas“. Jo metu organizuojami mokymai šiomis temomis: agresijos prevencijos ir valdymo mokymai mokyklų, turinčių specialiąsias klases bei specialiųjų mokyklų darbuotojams (500 dalyvių); mokymai taikyti specialiąsias mokymo priemones ir ugdymui skirtas techninės pagalbos priemones (1250 dalyvių); mokymai švietimo pagalbos specialistams ir mokytojams dirbantiems specialiojo ugdymo centruose, ugdančiuose vaikus, turinčius elgesio ar/ir emocijų sutrikimus (90 dalyvių). Planuojama 2021 m. parengti metodinę filmuotą medžiagą, iliustruojančią įtraukiojo ugdymo organizavimą bendrojo ugdymo mokykloje, bei išleisti metodinę medžiagą bendrojo ugdymo mokyklų pedagogams apie įtraukųjį ugdymą.Įgyvendinant projektą „Tęsk“, specialiųjų poreikių vaikų ugdymo klausimai ir problematika aptariama pradedančiųjų pedagogų, atliekančių stažuotes, refleksijose. Aprūpinimas metodikomis bei pedagogų ir kitų specialistų kvalifikacijos tobulinimas yra tęstinė veikla, kuriai ypatingas dėmesys skiriamas stiprinant įtraukųjį švietimą Seimui priėmus Švietimo įstatymo pakeitimus (2020-06-30 Nr. XIII-3268). Šią veiklą planuojama tęsti įgyvendinant Lietuvos ateities ekonomikos DNR plano ir įtraukiojo švietimo plėtros veiksmų plano priemones.


Patikslinti programos vertinimo kriterijus.

Švietimo, mokslo ir sporto ministro 2019-02-18 įsakymu Nr. V-108 patvirtintas 2019-2021 m. strateginis veiklos planas: patikslinti ir patvirtinti programos "Studijų ir mokslo plėtra" vertinimo kriterijai ir parengti jų techniniai priedai.


Numatyti priemones, kurios užtikrintų aktyvų dalyvavimą formuojant mokslo ir mokslininkų rengimo politiką.

Lietuvos Respublikos Seimo 2017-06-22 nutarimu Nr. XIII-499 „Dėl Lietuvos mokslo tarybos nuostatų patvirtinimo“ patvirtinti naujos redakcijos nuostatai, kuriuose naujai suformuotos tarybos kolegialaus organo valdybos funkcijos, sudarančios sąlygas užtikrinti aktyvų dalyvavimą formuojant mokslo ir mokslininkų rengimo politiką, pavyzdžiui, išnagrinėjusi komitetų siūlymus dėl teisės aktų, reglamentuojančių mokslinių tyrimų institutų steigimą, jų vertinimą ir pertvarką, kitų su mokslinių tyrimų ir eksperimentinės plėtros strategija susijusių klausimų, Seimui ar Vyriausybei teikiamų pasiūlymų dėl aktualių mokslinių tyrimų ir eksperimentinės plėtros programų ar problemų, kurias galima spręsti pasitelkus šiuos tyrimus ir plėtrą, dėl konkrečių jų konkursinio finansavimo schemų tvirtinimo, teikia išvadas tarybos pirmininkui.


Užtikrinti ugdymą pagal kiekvieno mokinio ugdymo(-si) poreikius: skatinti įtraukųjį ugdymą patikslinant Švietimo įstatymą dėl specialiųjų ugdymo poreikių turinčių mokinių teisių užtikrinimo, įteisinant mokytojų ir mokinių padėjėjus; įteisinant mokymo lėšų, skiriamų specialiųjų ugdymosi poreikių mokiniams, paskirtį, kad jos pasiektų mokinį, ir atsiskaitymą už jų panaudojimą.

Priimti Švietimo įstatymo pakeitimai (2020-06-30 Nr. XIII-3268), (įsigalioja nuo 2024-09-01), sudarantys prielaidas įtraukčiai švietime, panaikintos nuostatos, leidusios nukreipti specialiųjų ugdymosi poreikių turinčius mokinius į kitas mokyklas. Patvirtintas Švietimo įstatymo pakeitimų įgyvendinimui skirtas Įtraukaus ugdymo plėtros 2021–2024 m. planas ( Švietimo, mokslo ir sporto ministro 2021 10 14 įsakymas Nr. V-1879) kuris, orientuotas į mokyklų pritaikymą ugdyti įvairių ugdymosi poreikių turinčius mokinius, reikalingų specialistų pritraukimą, jų darbo sąlygų gerinimą, kompetencijų tobulinimą. Reglamentuota (Mokymo lėšų apskaičiavimo, paskirstymo ir panaudojimo tvarkos apraše) švietimo pagalbos lėšų paskirtis: darbo užmokesčiui mokėti, paslaugoms, susijusioms su psichologine, specialiąja pedagogine, specialiąja ir socialine pedagogine pagalba, taip pat mokyklos bibliotekos darbuotojams, kurių funkcijos nėra priskiriamos švietimo pagalbai, išlaikyti.  Patvirtinta nauja atsiskaitymo už švietimo pagalbai skiriamų lėšų panaudojimą tvarka, kurioje nustatyta detali atsiskaitymo už švietimo pagalbos lėšas forma. Vyriausybės 2021- 08 -18 nutarimu Nr. 674 nustatytas atskiras lėšų koeficientas mokyklų bibliotekų darbuotojams išlaikyti. Švietimo, mokslo ir sporto ministro 2023 -05-02 įsakymu Nr. V-615 patvirtintas Mokinių įvairovei atvirų grupių, klasių sudarymo ir ugdymo organizavimo jose, tvarkos ir finansavimo sąlygų aprašas. Įvertinus  savivaldybių pateiktus projekto įgyvendinimo planus,nuo 2023-09-01 atrinktose  15-oje savivaldybių įsteigtos 103 mokinių įvairovei atviros klasės bendrosios paskirties mokyklose, kuriose nuo 2023 m. rugsėjo mėn. pradėti ugdyti iki 3 didelių ir labai didelių specialiųjų ugdymosi poreikių turintys mokiniai, ugdymo procese dalyvauja antras mokytojas, mokytojo padėjėjas. Šios klasės įsteigtos vadovaujantis 2023 m. gegužės 2 d. įsakymu Nr. V-615 patvirtintu Mokinių įvairovei atvirų grupių, klasių sudarymo ir ugdymo organizavimo jose tvarkos ir finansavimo sąlygų aprašu.Rekomendacijos stebėseną baigiame įgyvendinus visas suplanuotas priemones, kurios sudaro prielaidas didinti įtrauktį švietime. Kaip bus įgyvendinamos Švietimo įstatyme įtvirtintos nuostatos užtikrinti kiekvieno vaiko ugdymą pagal jo individualius poreikius, stebėsime atlikdami šios srities strateginį tyrimą.